
Osebe  in  obrazi. 


Krištof  Kobar,  imenovan  Peter;  umetnik  in 
razbojnik.  Njegov  obraz  je  obrit,  svetal  in  prijeten. 
Redi  in  debeli  se  od  akta  do  akta.  Tudi  ob  prvem 
nastopu,  ko  je  še  popotnik  in  rokovnjač,  ni  oblečen 
capinsko ; kuštravo  frizuro  ima  in  pisano  pentljo 
okoli  vratu.  Patetičen  ni  Peter  nikoli ; v vseh  nje- 
govih besedah,  tudi  v resnih,  je  ironija  in  humor; 
spozabi  se  edino  v drugem  aktu  za  en  sam  trenotek, 
pa  se  takoj  vzdrami. 

Jacinta,  popotnica,  družica  njegova,  je  lepa  brez 
primere.  Ljubezniva,  ljubeča,  svojeglavna,  brezpokojna, 
vsegaželjna  in  vsegasita  ženska  od  frizure  do  šolnov. 
Tako  je  oblečena  in  take  so  njene  kretnje,  da  je 
razumljivo  poželenje  rodoljubov;  ampak  vsa  njena 
koketnost  ni  hladno  premišljena,  temveč  izvira  neza- 
vedno iz  polne  ženske  nature. 


tudi  v najnevarnejših  trenotkih  ne  izgubi  svoje  spošt- 
ljivosti ; njegova  govorica  razodeva  in  vsa  njegova 


je  častivreden,  debel  in  rdeč  rodoljub; 

zunanjost  priča,  da  visoko  drži  bandero  doline 
šentflorjanske.  Kolikor  je  hinavščine  v njem,  je 
popolnoma  nedolžna;  on  verjame,  kar  govori. 

Županja  je  rejena,  gospodovalna  in  nečimerna, 
še  zmirom  greha  vredna. 

Dacar,  od  vseh  rodoljubov  obsojeni  grešnik 
doline  šentflorjanske ; suhljat  je,  rdečenos,  vsaka 
njegoya  beseda  je  trnjeva,  vsak  pogled  pravi:  „Kaj 
misliš,  da  si  ti  kaj  boljši?  Poznam  te!“  — Zato  je 
njegov  srd  do  Petra  najgloblji  in  njegovo  ponižanje 
najbolj  groteskno. 

x Dacarka.  je  suho,  jezikavo  babišče, 

ekspeditorica  takisto. 

| Učitelj  Šviligoj  je  po  besedah  Petrovih  „čednost 
doline  šentflorjanske".  On  ne  pozna  grešnikov  in  jih 
ne  sodi,  zato  ker  sam  ni  grešnik;  iskreno  je  rodo- 
ljuben, bogaboječ  in  nedolžen.  V zunanjosti  svoji  je 
šolmašter  stare  sorte;  v smolasti  črni  suknji  hodi, 
naočnike  ima,  njegova  beseda  je  zmirom  resna,  modra 
in  poučljiva. 

Notar  je  izmed  tistih  notarjev,  ki  še  tutam  žive 
izza  starodavnih  časov,  kandidatom  v spotiko ; spo- 
doben in  črno,  nekoliko  starinsko  oblečen,  živ  para- 
graf, pod  katerim  se  skrivajo  tihi  grehi,  kakor  spomini 
na  mladost. 

Stacunar,  brkat  in  nekoliko  zapit  vaški  oderuh, 

štacunarka,  debela  mati, 

Vv  cerkovnik,  rejena,  obrita,  sladkostna  neroda,  in 

debeli  človek,  vaški  policist  in  živa  postava  — 
so  znane  figure. 

Popotnik  je  zelo  mlad  človek ; v drugem  aktu 
popolnoma  razcapan,  v tretjem  pa  oblečen  v pre- 
ohlapen frak  in  v predolge  hlače  in  po  frizersko 
počesan. 

Zlodej  je  najbolj  podoben  zanemarjenemu  di- 
urnistu ; nekoliko  šepa,  kakor  tradicija  priča ; dolg 
je  in  suh,  globoko  do  beder  mu  padajo  škrici.  Njegov 
obraz,  koščen  in  kozjebrad,  je  zmirom  kisel  in  zlo- 
voljen; glas  njegov,  posebno  v dialogih  s Petrom, 
je  plah  in  jokav. 

Vrši  se  farsa  v dolini  šentflorjanski  ob  današnjih  časih. 

prvi  mi 


V županovi  krčmi,  ki  je  opremljena,  kakor  so  opremljene 
gosposke  krčme  na  deželi.  Na  levi  vhod  iz  veže,  zadaj,  za 
stopnico  višje,  duri  v izbo,  na  desni  okno.  V ozadju:  na  levi 
velika  peč  s klopjo,  na  desni  dolga  miza. 

Prvi  prizor. 

Za  mizo  sede  rodoljubi  iz  doline  šentflorjanske : notar,  dacar, 
štacunar,  cerkovnik,  županja,  ekspeditorica  itd.  Župan 
stoji.  Vsi  so  ogorčeni  in  delajo  hude  obraze. 

Županja.  Ampak  taka  reč! 

Ekspeditorica.  Joj,  taka  reč! 

Dacar.  Hudo  čudna  reč! 

Župan.  Ti  pa  kar  molči,  gobezdalo  dacarsko, 
ki  samo  nisi  nič  boljše!  . . . Torej,  ljudje  božji,  tako 
in  tako!  Vse  kaže  in  mnogotera  znamenja  pričajo, 
da  se  je  prikradlo  pohujšanje  v dolino  šentflorjansko. 
Tam  si  je  postlalo,  ob  potoku,  v tistem  brlogu,  ki 
je  bil  od  nekdaj  pribežališče  vsega  smradljivega. 
Pravi,  da  mu  je  Peter  ime  in  da  je  umetnik.  Že  to 
je  črno  znamenje!  Doline  šentflorjanske  ni  blagoslovil 
Bog  zato,  da  bi  redila  in  pitala  umetnike,  tatove, 

razbojnike  in  druge  postopače!-  Dolina  šentflorjanska 
je  živela  brez  umetnikov  doslej,  pa  bo  izhajala  tudi 
poslej!  Mi  vemo,  kar  vemo:  da  je  umetnost  zakrpana 
suknja  nečistosti  in  drugih  nadlog! 

Vsi  (kimajo  z žalostnimi  obrazi). 

Dacar  (zacmoka.)  Zdaj  pa  k ženski! 

Župan  (ga  ošvrkne  s hudim  pogledom).  Saj  vem, 
nakaza,  da  v mislih  prešestvuješ!  . . . Naj  bi  že  bil 
umetnik  in  postopač,  ljubi  moji  — kmalu  bi  poginil, 
kakor  je  postava  božja!  (Sramežljivo  in  tišje.)  Ampak 
ni  sam! 

Vsi  (povesijo  oči). 

Županja.  Taka  reč! 

Ekspeditorica.  O,  taka  reč! 

Dacar.  Hudo  čudna  reč! 

Župan.  Zdaj  pa  nastane  vprašanje,  ljubi  moji: 
kako  bi  se  dolina  šentflorjanska  uprla  pohujšanju?^ 
Sovražnik  je  blizu,  je  že  za  plotom ! Nečistost  se  je 
spečala  z umetnostjo  in  obadva  sta  napovedala  hudo 
vojsko  našim  rodoljubnim  in  drugim  čednostim.  Kaj 
je  zdaj  naša  dolžnost,  ljubi  moji?- Zidajmo  in  po- 
pravimo trdnjavo,  dokler  je  čas,  zastražimo  okope, 
nabrusimo  bridke  sablje!  Ne  — o,  ne!  — duh 
tujinstva  n e bo  skrunil  naših  svetinj!  Podajmo  si 
roke,  prisezimo ! 

Dacar  (vzdigne  roko).  Prisežem! 

Župan.  Cernu  pa  ti  vzdiguješ  dolgp  svojo  roko, 
nečistost?  Zadnji  boš,  ne  prvi!  . . . Zato  bi  rekel 

in  bi  svetoval,  da  ustanovimo  pri  tej  priči  sveto 
družbo,  takorekoč  telesno  stražo  doline  šentflorjanske. 
In  jo  imenujmo  „družbo  različnih  čednosti“!  Na  delo 
tedaj,  ker  resnobni  so  dnovi.  (Sede.) 

Štacunar.  Pa  recimo,  da  bodi  župan  predsednik. 

Vsi.  Župan  bodi  predsednik! 

Dacar.  Kdo  bo  blagajnik? 

Županja.  Ti  že  ne,  motovilo  pijano! 

Notar  (županu).  Jaz  bi  pa  le  rad  vedel,  kakšna 
je  tista  ženska  in  kaj  počenjata,  ko  sta  sama  v 
brlogu ! Lažje  bi  človek  govoril,  če  bi  vedel  kako 
in  kaj. 

Župan.  Pravijo,  da  je  lepa. 

Županja.  Kdo  pravi? 

Ekspeditorica.  Greh  ni  bil  nikoli  lep. 

Župan.  Zato  pa  smo  poslali  učitelja  Sviligoja  . . . 

Dacar.  Zakaj  njega? 

Župan.  Vem,  da  bi  te  gnale  tja  skomine,  ne- 
snaga . . . Poslali  smo  učitelja  Sviligoja,  ker  je 
najbolj  nedolžen ; zato  da  prevoha  in  poizve,  kakšne 
so  tiste  nečistosti,  ki  jih  uganja  pohujšanje  v brlogu  . . 
Tak  je  vsake  vojske  začetek. 

Štacunar.  Pa  le  morda  ni  bilo  prav,  da  smo 
poslali  učitelja  Sviligoja.  Nedolžen  je  že,  ampak  je 
treba  tudi  bistre  pameti. 

Cerkovnik.  Ne  le  pameti,  tudi  pobožnosti  je 
treba.  Trdna  vera  je  sovražnik  vsega  pohujšanja. 

Notar.  Ampak  treba  je  tudi  in  še  najbolj : 
znanja  v postavah  in  paragrafih!  Kdo  bi  obsodil 
greh,  če  ne  ve,  kako  bi  sodil? 

Županja.  Meni  se  zdi,  da  gre  ženski  beseda, 
kadar  se  govori  o pohujšanju!  Izkušena  ženska  vidi, 
kar  je  moškemu  na  vekomaj  skrito. 

Ekspeditorica.  Po  mojih  mislih  pa  bi  bilo 
koristno,  da  ste  poslali  neizkušeno  žensko:  ona  vidi, 
gleda  — ne  razume! 

Dacar.  Torej  pojdimo  vsi ! 

Vsi  (ogorčeni).  Nesnaga! 

Župan.  Ne  samo  nedolžen,  tudi  star  je  že 
učitelj  Sviligoj.  Kadar  se  povrne  ter  nam  razodene 
skrivnosti  tega  greha,  ki  se  je  prevalil  v dolino  šent- 
florjansko, ustanovimo  družbo,  kakor  ukazujejo  po- 
treba, paragraf  in  postava! 

Drugi  prizor. 

Prejšnji;  Učitelj  Šviligoj  pride  in  Zlodej  za  njim. 

Vsi.  Kakšna  je? 

Dacar.  Kaj  sta  počela? 

Županja  (dacarju).  Nesnaga ! . . . (Šviligoju.)  Am- 
pak, kaj  sta  počela? 

Vsi.  Kaj  sta  počela? 

Učitelj.  Kako  bi  pravil,  rodoljubi,  dragi  moji, 
da  bi  ne  zardel?  Tako  je  bilo,  da  se  Bogu  usmili 

Vsi.  Kako  je  bilo? 

Dacar.  Takega  bi  bili  tja  poslali,  ki  ima  jezik 
razvozlan. 

Župan.  Se  prezgodaj  boš  prišel  do  nečistih 
misli!  ...  Ti,  učitelj  Sviligoj,  pa  govori! 

Učitelj.  Najpoprej,  ljubi  moji,  bi  se  mi  zdelo  . . . 

Županja.  Tak,  kako  je  bilo?  Kaj  sta  počela? 

Učitelj.  Najpoprej,  ne  zamerite,  da  vam  po- 
kažem tega  gospoda,  ki  je  prišel  z menoj.  Pravi,  da 
se  piše  Konkordat,  da  je  s Francoskega  in  da  je 
prišel  študirat  to  našo  dolino  šentflorjansko,  ki  je 
znana  in  slavna  po  vsem  svetu  zaradi  svojih  rodo- 
ljubnih čednosti.  Tam  sem  ga  srečal  na  cesti  in 
hudo  je  koprnel,  da  bi  spoznal  tako  župana  kakor 
županjo  ter  vse  druge  znamenite  in  zaslužne  rodo- 
ljube ! 

Zlodej  (se  globoko  prikloni). 

Dacar.  Ampak  šepa! 

Župan.  Ti  šepaš  na  duši  in  na  vesti!  . . Vaš 
služabnik  sem,  cenjeni  Konkordat! 

Županja  (Šviligoju).  Kako  Je  bilo  ? 

Ekspeditorica.  Tak  povejte,  povejte  že! 

Cerkovnik  (voha  po  zraku).  Zdi  se  mi,  da  je 
zasmfdelo. 

Dacar.  Po  tvojih  grehih,  cerkovnik! 

Župan  (voha).  Tudi  meni  se  zdi,  da  je  zasmr- 
delo! Po  žveplu  in  grehu  zasmrdelo!  Dacar,  kaj  si 
naredil? 

Dacar  (ogorčen).  Jaz  nič,  nocoj  nič! 

Notar.  Tam  je  bil  učitelj  Sviligoj,  tam  je  gledal 
hude  reči,  pa  je  prinesel  na  suknji  seboj,  nečistost 
prinesel  . . . Zini,  učitelj  Sviligoj! 

(Učitelj  Sviligoj  stoji  za  mizo,  Zlodej  sede  za  peč.) 

Učitelj  (pripoveduje  počasi  in  sramežljivo).  Težka  je 
bila  pot,  ki  sem  jo  hodil ! Grem  ob  potoku,  pridem 
do  hiše,  okno  je  svetlo  . . . 

Županja.  Kaj  je  bilo  v oknu? 

Vsi.  Kaj  je  bilo? 

Učitelj.  Grem  trikrat  mimo,  na  tak  način,  da 
nisem  gledal  tja,  ker  me  je  bilo  sram. 

Vsi  (pogledajo  hudo). 

Štacunar.  Tako  je,  če  ni  človek  izkušen  in 
pameten ! 

Notar.  Tako  je,  če  paragrafov  ne  pozna  človek! 

Cerkovnik.  Tako  je,  če  vere  nima,  da  bi  ga 
v sveto  jezo  gnala! 

Županja.  Tako  je,  če  se  učitelji  mešajo  v ne- 
čistost ! 

Dacar.  Na  dan  s pohujšanjem ! 

Vsi  (udarijo  dacarja  s pogledom).  Nesnaga! 

Učitelj.  Trikrat  torej  sem  šel  mimo  in  sram 
me  je  bilo.  Ko  pa  sem  se  tretjikrat  vrnil,  sem  po- 
gledal skozi  okno  . . . 

Vsi  (se  naslonijo  na  mizo). 

Učitelj.  In  sram  me  je  bilo! 

Dacar  (ves  jezen).  Ali  sta  bila  oblečena,  ali  ne? 

Učitelj.  Zelo  sta  bila  oblečena  . . . zelo  ! Ampak 
ona  . . . 

Vsi.  Kaj  z njo? 

Učitelj.  Zdaj,  cenjeni  Konkordat,  pa  vi  pripo- 
vedujte dalje,  o vsem  tistem,  kar  sva  videla  in  slišala! 

Zlodej  (sramežljivo).  Težko  je  govoriti  s čed- 
nostjo o nečednosti,  s čistostjo  o nečistosti ! Zgodi 
se,  ker  je  tako  zapovedano!  ....  Sla  sva  mimo 
okna,  ljudje  krščanski,  in  okno  je  bilo  svetlo,  pa 
ne  zagrnjeno.  In  sva  pogledala,  hm ! 

Dacar.  Tak,  kaj? 

Zlodej.  Na  postelji  ...  je  sedel  potepuh  umet- 
nik . . . 

Ekspeditorica.  O ! 

Zlodej.  Na  postelji  je  sedel,  pravim.  Postelja 
pa  je  bila  na  tleh,  trda  blazina. 

Županja.  O ! 

Zlodej.  In  v njegovem  naročju  . . . 

Ekspeditorica.  O ! 

Zlodej.  V njegovem  naročju  je  sedelo  dekle, 
kakoršnega  še  nikoli  nisem  videl.  Tako  pohujšljivo, 
nadvse  zapeljivo  . . . 

Dacar.  Ali  je  bila  oblečena? 

Zlodej.  Precej ! . . . V njegovem  naročju  je 
sedela,  noge  navzkriž.  Roke  so  bile  gole;  tudi  vrat 
je  bil  gol;  ves  vrat,  globoko;  roke  do  ramen,  visoko; 
in  ves  vrat  . . . res  . . . hm ; polne  roke,  bele  . . . 
hm ; lep  vrat  . . . 

Županja  (županu).  Kam  gledaš? 

Župan.  Kam  bi  gledal?  Nikamor  ne  gledam! 

Zlodej.  In  jo  je  stiskal  . . . 

Ekspeditorica.  Kako  jo  je  stiskal? 

Zlodej.  Kakor  je  pač  navada  ...  in  nat6*sva 
šla  . . . 

Županja  (vsa  ogorčena).  Sla?  — Treba  bi  pač 
bilo,  da  bi  za  tak  imeniten  posel  izbrali  drugačne 
ljudi  . . . pripovedujeta,  poglavitnih  reči  ne  povesta! 

Dacar  (tudi  ogorčen).  Postavila  bi  se  bila  k oknu, 
vsak  na  svojo  stran,  in  bi  gledala  naskrivoma  . . . 
če  bi  se  ona  ozrla,  ali  če  bi  se  on  ozrl,  pa  bi  po- 
čenila v senco  in  tiho  čakala!  Tako  bi  bil  jaz  storil 
in  tako  ti  je  bil  dan  ukaz,  učitelj  Sviligoj,  neroda ! 

Zlodej  (skesan).  Jaz  sem  nedolžen. 

Učitelj.  Resnično,  Konkordat  je  nedolžen ! 
Ampak  meni  se  je  tako  zdelo,  ljubi  moji,  da  je  bilo 
greha  in  pohujšanja  popolnoma  zadosti  in  zadosti 
smradu  . . . Zares  ne  diši  blago  ...  (in  se  ozre  na 
Zlodeja,  ki  stoji  poleg  njega  ter  se  urno  in  šepaje  vrne  k 
peči)  . . . 

Župan.  Vse  od  konca  do  kraja  si  moral  pre- 
gledati in  razodeti.  Slabo,  učitelj  Sviligoj,  si  opravil 
svojo  dolžnost! 

Učitelj  (povesi  glavo).  Ukažite,  pa  se  povrnem ! 

Župan.  Nikamor  se  ne  boš  zdaj  vračal  . . . 
Kam  pa  ti,  nesnaga  dacarska?  (Dacar  se  je  tiho  izmuznil 
proti  durim  in  je  izginil.  Vsi  vstanejo  in  gledajo  proti  durim.) 

Tretji  prizor. 

Prejšnji  brez  dacarja;  cerkovnik. 

Cerkovnik.  Zvoniti  sem  pozabil ! 

Župan.  Polnoč  boš  zvonil? 

Notar.  Se  pismo  bi  pisal ! 

Župan.  Ponoči  boš  tožil? 

Stacunar.  Pa  malo  na  sprehod ! 

Župan.  Ob  uri  strahov?  . . . (Ogorčen  in  pre- 
strašen.) Stojte,  vi  zvesti  rodoljubi  iz  doline  šent- 
florjanske ! Stojte,  pripravite  se,  branite  se ! Zakaj 
sovražnik,  izkušnjavec,  je  že  blizu,  je  že  v izbi,  je 
Že  v dušah ! (Iztegne  obedve  roke,  gleda  svečano  proti 
stropu.)  Stran  od  tod,  izkušnjavec,  nevernik,  stran 
iz  tega  kraja,  stran  iz  doline  šentflorjanske ! . . . 
Stojte,  rodoljubi,  in  se  nikamor  ne  genite ! Da  iz- 
ginejo in  se  razpuhtijo  vse  hude  misli,  poglejte  kvišku 
ter  se  pokrižajte! 

Zlodej  (se  je  bil  obrnil  k peči  ter  se  stiska  v kot). 

Župan.  Tudi  vi  se  pokrižajte,  cenjeni  Konkordat  ! 

Zlodej  (plah  izza  kota).  Ne  morem  . . . desnica 
je  otrpla,  z levico  bi  bil  greh  ! 

Cerkovnik.  Čudne  manire ! 

Notar.  Čuden  učenjak! 

Učitelj.  Čuden  smrad! 

Župan  (Zlodeju).  Tako  pa  se  pokrižajte  v 
mislih ! . . . Zvesti  rodoljubi ! Videl  sem,  kako  je 
seglo  pohujšanje  v vaša  srca!  Dacarja,  ki  nikoli  ni 

bil  veliko  prida,  je  takoj  premagalo  — Bog  mu  bodi 
milosten  ob  zadnji  uri ! Ampak  mi  drugi,  mi  stojmo, 
mi  ne  omagajmo!  Težak  bo  boj,  o rodoljubi,  dolga 
in  huda  bo  vojska!  . . . Zakaj  moje  srce  je  občutilo, 
da  se  bližajo  grenki  časi  . . . Davi,  že  proti  jutru, 
se  mi  je  sanjala  čudna  reč.  Tista  reč  namreč,  ki  se 
je  vršila  skoro  po  resnici  pred  dvajsetimi  ...  ali 
koliko  že  bo  . . , pred  petindvajsetimi  leti  . . . 

Notar  (jezen).  Zakaj  se  tako  hudobno  pačite, 
cenjeni  Konkordat? 

Zlodej  (kislo).  Zaščegetalo  me  je  v ušesu. 

Župan.  Ljubi  moji,  o tistem  nadvse  čudnem 
jutru  se  mi  je  sanjalo,  ko  smo  našli  ob  potoku  pod 
vrbo  skritega,  v plenice  povitega  in  v koš  položenega 
Mojzesa.  Kdo  mu  je  bil  oče,  kdo  mu  je  bila  mati? 

Vsi  (zmajejo  z glavo,  zamahnejo  z roko).  Kaj  bi  O 
tistem ! Kaj  bi  o tistem  ! 

Župan.  Sklenili  smo  takrat:  dvoje  je  grešnikov 
v dolini  šentflorjanski ; in  ker  jih  je  samo  dvoje  in 
ker  jima  nihče  ne  ve  imena,  zatorej  ni  grešnika 
nobenega ! 

Vsi  (zlovoljni).  Pa  kaj  bi  o tistem?  Pa  kaj  bi  o 
tistem  ? 

Župan.  Kakor  se  mi  je  davi  sanjalo,  pa  ni 
bilo  Mojzesa  v košu,  temveč  — o pohujšanje ! — 
sam  zlodej  je  bil ! 

Zlodej  (prestrašen).  Kdo? 

Župan.  Sam  zlodej,  cenjeni  Konkordat!  Čemu 
ste  se  ustrašili?  Glejte,  iskra  je  priletela  v mojo 

pamet:  vam  je  bil  podoben!  Kozav  je  bil,  navzkriž 
je  gledal,  kozjo  brado  je  imel  in  na  levi  nogi  konjsko 
kopito  ... 

Zlodej  (sramežljiv  in  plah).  Stara  reč!  Stara  laž! 

Vsi  (se  ozro  začudeni  nanj). 

Zlodej  (v  sramežljivi  zadregi).  Da  ima  kopito  . . . 
stara  laž!  . . . 

Zupan.  Kopito,  mislim,  da  je  imel ; ampak  to 
ni  poglavitna  reč!  To  je  poglavitno,  da  sanje  in  do- 
godljaji  oznanjajo  veliko  pohujšanje ! Edina  pomoč 
naša  in  rešitev  je  zdaj,  da  se  vstopimo  v trdno  vrsto: 
zid,  sto  klafter  debel,  sto  klafter  visok ! Takoj  ustano- 
vimo tisto  lepo  „družbo  različnih  čednosti“  ! Taka 
je  moja  beseda. 

Cerkovnik.  Smo  že  naredili!  Že  vse  prav! 
Zbogom  ! (Vzame  klobuk  in  suknjo.) 

Notar.  Že  dobro  ! Župan  je  predsednik  ! Zbogom  ! 
(Takisto.) 

Stacunar.  Vse  podpišem ! Zbogom  ! (Takisto). 

Župan.  Stojte,  rodoljubi!  Kdo  bo  tajnik? 

Notar  (pred  durmi).  Pa  naj  bo  učitelj  Sviligoj ! 

Vsi.  Naj  bo! 

Učitelj  (v  govorniški  maniri).  Gospoda ! Cestiti 
rodoljubi  iz  doline  šentflorjanske!  Ta  visoka  čast,  ki 
ste  mi  jo  izkazali  . . . 

Župan.  Stojte!  Nikamor!  ...  Ti,  učitelj  Švi- 
ligoj,  kar  molči!  . . . Rodoljubi!  Jaz  vem,  da  vas 

je  greh  upregel  in  da  vas  drži  na  konopcu,  kakor 
slepo  kobilo ! Ampak  tako  ne  bo  oskrunjena  dolina 
šentflorjanska!  . . . Zena,  Katrica,  kje  imaš  nit? 

Županja.  Kakšno  nit? 

Župan.  Dolgo  nit  prinesi,  Katrica!  Dolgo  in 
čvrsto  nit!  (Županja  v izbo). 

Učitelj.  Kaj  bi  z nitjo? 

Župan.  Čednost  bomo  privezali,  čednost ! (Žu- 
panja se  vrne  z dolgo  nitjo.)  Žene  vas  po  različnih  potih 
do  enega  cilja!  In  zlodej  hodi  pred  vami. 

Zlodej.  Kdo? 

Župan.  Zlodej,  cenjeni  Konkordat!  . . . Ampak, 
ljubi  moji,  da  vas  ne  spelje  do  tistega  smradljivega 
cilja  — vzemi,  štacunar,  to  nit ! Tudi  ti,  notar, 
vzemi,  in  ti,  cerkovnik  pobožni,  in  tudi  ti,  čednostna 
ekspeditorica!  Ti,  učitelj  Sviligoj,  pa  bodi  poslednji! 
Tako  pojdite  po  vrsti  skozi  to  lepo  dolino  šent- 
florjansko. In  kadar  pride  prvi  do  svojega  doma, 
ga  izpustite  in  odvežite  ter  počakajte,  da  zaklene 
duri  za  seboj.  In  kadar  pride  drugi  do  svojega  doma, 
storite  takisto.  In  kadar  pride  tretji,  takisto.  Poslednji 
pa  bodi  učitelj  Sviligoj. 

Notar.  Zakaj  pa  on  poslednji? 

Cerkovnik.  Kdo  bo  njega  čuval? 

Župan.  On  je  nedolžen  ! — 

(Vsi  primejo  za  nit  ter  odidejo  po  vrsti;  zlovoljni,  upognjeni, 
glave  povešene.) 

Četrti  prizor. 


Župan,  županja  in  Zlodej. 

Župan  (se  zgrudi  na  stol  ves  bolan).  Moj  Bog,  po 
hujšanje  utrudi  človeka;  slab  sem. 

Zlodej  (takisto).  Tudi  jaz  sem  slab. 

Župan  (ženi).  Prinesi  brinjevca.  (Županja  v izbo.) 
Je  že  tako,  cenjeni  Konkordat  s Francoskega!  Niste 
nas  zasačili  ob  Veliki  nedelji,  temveč  ob  grdem 
delavniku.  Ampak  če  se  vam  zdi,  da  niste  prišli  v 
paradiž,  nikar  še  ne  mislite,  da  ste  prišli  v Sodomo. 
(Županja  prinese  brinjevca.) 

Župan  in  Zlodej  (točita  in  vzdigneta  kozarce). 

Župan.  Čednost  te  doline  ! 

Zlodej.  Nedolžnost  njena ! 

Županja  (žapanu),  Čas  je,  boter  j (Odide.) 

Zlodej  (vzame  steklenico  ter  pije  v dolgem  dušku  kar 
iz  nje,  dokler  je  ne  izprazni). 

Župan.  Ali  ti  je  slabo,  učenjak? 

Zlodej.  Zaspan  sem  ! (Nasloni  se  na  mizo,  omahne, 
zleze  s stola  na  tla  in  takoj  zasmrči.) 

Župan  (vstane,  slovesno).  Gospod  Konkordat,  če 
je  vaša  volja  in  namera,  da  prenočujete  v moji  hiši, 
bodite  mi  pozdravljeni ! 

Županja  (odpre  duri).  Ali  boš  ali  ne? 

Župan.  Bom!, 

Županja  (zapre  duri). 

Župan  (si  slači  suknjo,  odpenja  naramnice).  Hudo 
je  . . . hudo  je  vrhovnemu  čuvarju  te  lepe  in 
čednostne  doline  šentflorjanske  . . . tudi  v njem  je 
kri,  takorekoč  . . . ampak  kam  bi  z njo?  ...  Ta 
smrči,  ta  smradljivi  učenjak  s Francoskega  . . . 

Županja  (odpre  duri).  Ali  boš? 

Župan  (obupan).  Bom  ! 

Županja  (zapre  duri). 

Župan.  Tak  upihnimo  v božjem  imenu ! (Gre 
zaklepat  duri  in  upihne  svetilko.) 

Peti  prizor. 

Okno  se  nenadoma  odpre ; v oknu  se  prikaže  Peter,  skoči  v 
izbo.  Zlodej  se  vspne  preko  mize,  pogleda,  ter  se  sključi, 
kakor  je  bil. 

Župan  (trepetaje).  Mene  nikar! 

Peter  (stopica  proti  županu  z drobnimi  koraki,  roke 
široko  razprostrte).  Po  dolgih  letih  koprnenja  in  brid- 
kosti! . . . Oče,  ljubi  oče!  (Plane  mu  z obema  rokama 
okoli  vratu.) 

Župan  (povesi  roke,  stoji  v objemu  neskončno  osupel). 
Kako  to? 

Peter  (užaljen).  Kaj,  oče?  Kaj  tako  mlačno  in 
mrko  pozdravljate  svojega  sina?  Sina  popotnika, 
pred  tolikimi  leti  izgubljenega?  Nekrščansko  za- 
tajenega? 

Župan  (v  jokavi  zadregi).  Ampak  kako? 

Peter  (omahne  na  stol,  skrije  lica  v dlani).  Očetovska 
ljubezen,  kod  bi  te  iskal? 

Zlodej  (za  mizo).  Dobro  naredil,  dobro  povedal ! 

Peter.  Molči,  šleva;  kdo  te  je  klical?  . . . 
Očetovska  ljubezen,  kam  si  se  izgubila? 

Županja  (v  izbi).  Kaj  pa  kričiš,  s kom  pa  kričiš, 
muha  pijana? 

Župan  (ves  prestrašen).  Tak  tiho  govori,  tak  nikar 
ne  vpij,  kdor  že  si!  . . . Moj  Bog,  kaj  sem  storil, 
da  si  poslal  še  to  izkušnjavo! 

Peter  (vstane).  Če  je  reč  taka,  pa  napravimo 
kar  nakratko:  pa  napravimo  račun.  Toliko  let 

je  bilo  in  toliko : recimo,  petindvajset.  Petindvajset 
let  sem  živel,  kakor  se  je  spodobilo,  na  vaše  stroške 
in  na  vaš  račun.  Vse  sem  natanko  popisal,  ničesar 
po  krivici  pritaknil,  tudi  ničesar  izpustil.  Zdaj  pa 
napraviva ! 

Župan  (ves  zgrožen).  Človek  — ne  vprašam  te, 
kdo  da  si,  ne  vprašam  te,  odkod  da  si  prišel  — 
sam  zlodej  te  je  pač  poslal,  meni  v izkušnjavo  in 
pokoro!  Tež€k  je  res  moj  tovor  — Bog  mi  odpusti, 
težek  je  tovor  mojih  grehov  — samo  to  bi  rad 
vedel,  kje  se  je  ta  vreča  tako  nenadoma  razparala.  . . . 
Kdo  si? 

Peter  (odskoči  neskončno  osupel).  Oče  ! 

Župan.  Tak  ne  kriči  ! 

Zlodej  (zašepeče  izpod  mize).  Nikar  ne  kriči! 
Peter  (se  okrene).  Jezik ! 

Župan  (v  hudi  zadregi,  plah).  S kom  pa  si  govoril? 
Peter.  Torej  brž  ukreniva,  kar  je  treba  ukreniti, 
zakaj  mudi  se  mi ! 

Župan  (trepetaj eh  Kje  so  pisma? 

Peter.  Kaj  ste  prismojeni?  Plačajte  dolžno 
pismo,  nato  ga  raztrgam  ! Ampak  če  ga  ne  plačate, 
stopim  pred  cerkev,  stopim  v krčmo  . . . 

Župan  (v  silni  grozi).  Ne  takisto ! Ne  takisto  ! 
Peter.  In  razodenem,  kakor  je  bilo  nekoč. 
Župan.  Usmili  se,  o Bog,  spokornega  grešnika  ! 
— Koliko  bi? 

Peter.  Za  en  mesec  nocoj,  samo  za  en  mesec 
pohotnega  življenja.  Sto  forintov. 

Župan  (odskoči,  naglas).  Kaj? 

Županja  (iz  izbe).  Ali  bo  že  mir,  ali  ga  ne  bo? 
Župan  (ves  ubit).  Tak  tiho,  tak  tiho  vsaj ! . . . 
(Stopi  k stolu,  na  katerem  visi  njegova  suknja,  in  išče  ter  šteje.) 
O Bog,  zakaj  si  odvrnil  obraz  od  te  lepe  doline 
šentflorjanske?  . . . Na,  pa  Bog  s teboj  in  vsi 
njegovi  blagoslovi ! 

Peter.  Pa  drugega  nič,  oče,  pa  drugega  nič? 
Ne  prijaznega  pogleda?  Ne  ljubeznive  besede?  . . . 
Oče ! 

Zlodej  (izza  mize).  Prijetno  govoril ! 

Peter.  Jezik!  ...  En  sam  poljub  v slovo,  en 
sam  objem!  (Objame  župana).  Na  svidenje! 

Zlodej.  Preveč  je  bilo,  fant,  preveč ! 

Županja  (v  beli  spodnji  obleki,  svečo  v roki,  iz  izbe). 
Kaj  pa  vpiješ  pozno  v noč,  in  rogoviliš  in  pijančuješ 
in  ne  prideš,  ko  te  čakam? 

Župan  (se  obrne  ves  preplašen  proti  Petru  in  pritisne 
kazalec  na  usta,  nato  županji).  Saj  grem ! 

Županja.  V izbo!  (Župan  zbeži  v izbo.) 

Šesti  prizor. 

Prejšnji  brez  župana. 

Županja  (Petru)  Kdo  pa  si  ti,  negodnik,  pote- 
puh, rokovnjač,  kaj  pa  ti  počneš  tukaj? 

Zlodej  (izza  mize).  Brani  se ! Trdno  stoj ! 

Peter  (odstopi  za  korak,  položi  dlan  na  čelo).  O . . . 
čudna  prikazen ! O . . . čuden  spomin ! 

Županja  (obstrmi).  Kaj  ? 

Peter  (trepeče,  ne  more  se  geniti,  šepeče).  Mati  . . . 
o mati  . . . moja  mati ! 

Županja  (omahne,  postavi  svečo  na  mizo).  Kaj  ? 
Peter  (nenadoma  ves  glasan,  razprostre  roke).  Mati  . . 
O moja  mati ! (Plane  k županji  in  jo  objame). 

Županja.  Tak  tiho,  tak  tiho  vsaj ! 

Peter.  O mati,  petindvajset  let  . . . 

Županja.  Tak  tiho,  tak  tiho! 

Peter  (tišje).  Petindvajset  let!  O koprnenje,  o 
ljubezen  sinovska  in  materinska ! 

Županja.  Tak  tiho,  tak  tiho! 

Peter  (se  vzdrami,  glasneje).  Sto  forintov  ! 

Župan  (iz  izbe).  Kdo  kriči  tam? 

Županja.  Tak  tiho ! . . . Kdor  že  si,  odkoder 
že  si : greh  poznaš  in  znamenja  njegova,  Bog  se  te 
usmili  in  nas  tudi!  Pa  kje  bi  jemala,  kje  bi  iskala? 

Peter.  Le  v izbo,  o mati,  le  v izbo  ! 

Županja  (se  pokriža,  zavzdihne  ter  gre  v izbo;  svečo 
pusti  na  mizi). 

Sedmi  prizor. 

Zlodej,  Peter;  potem  dacar. 

Zlodej  (vstane  izza  mize).  Dobro  si  povedal,  o 
Peter,  lepo  si  povedal ! 

Peter.  Kdo,  šleva,  pa  je  tebe  klical?  Hudič  je 
poštenemu  človeku  samo  še  v nadlego,  kaj  v 
pohujšanje  ! 

Zlodej  (ponižno).  Samo  zaradi  estetike,  o Peter, 
samo  zaradi  uživanja  sem  prišel ! . . . 

Dacar  (zunaj  pred  oknom).  Ali  ste  še  za  mizo  ko 

so  vrata  že  zaklenjena? Temno  je  bilo  tam, 

pusto  in  prazno! 

Zlodej  (Petru).  Udari  ga! 

Peter.  Le  noter ! 

Dacar  (se  prikaže  v oknu,  skoči,  drži  se  še  z obema 
rokama  za  polico  in  se  čudi). 

Peter  (razprostre  roke).  Oče  . . . ! 

Dacar  (se  okrene,  da  bi  se  vrnil  skozi  okno). 

Peter.  Oče  . . . (hudo  in  glasno)  razložil  bom,  in 
bom  razodel  . . . 

Dacar  (se  hitro  okrene).  Komu? 

Peter.  Pred  petindvajsetimi  leti  . . . 

Dacar  (zamahne  nejevoljno).  Kaj  bi  te  reči  raznašal! 
Kaj  bi  te  stare  reči!  . . . Ampak,  človek  neznani: 
ali  sem  jaz  pijan,  ali  si  pijan  ti? 

Peter.  Nobeden,  rodoljubni  dacar,  nobeden  izmed 
naju  ni  pijan  I Ampak  eden  izmed  naju  je  oče  in 
drugi  je  sin  . . . Tak  brž  ! Ljudje  so  blizu,  županja 
prihaja  . . . tak  brž:  dvajset  forintov! 

Dacar  (ves  srdit).  Odkod  bom  jemal,  hinavec, 
rokovnjač ! 

Peter.  Pred  petindvajsetimi  leti  . . . 

Dacar.  Tak  nikar  ne  vpij,  tak  molči  o tistem! 

Peter.  Pred  petindvajsetimi  leti,  pravim  . . . 

Dacar.  Saj  vem ; kaj  dražiš ! Pa  kako  bi  dal, 
ko  nimam ! 

Peter.  Tisti  Mojzes,  pod  vrbo  skrit,  v plenice 
povit  . . . 

Dacar.  Tak  tiho  --  usmili  se,  nevernik!  Ne 
raznašaj  ! 

Peter.  Daj  kar  imaš ! 

Dacar  (išče  jezen,  žalosten  in  trepetaje  po  suknji  in 
hlačah,  obrne  žepe  ter  izroči  Petru  vse,  kar  ima).  Bog  ti 
odpusti,  rokovnjač,  Bog  ti  odpusti ! 

Peter  (hladno).  Na  svidenje! 

Županja,  (pride  kakor  poprej,  pa  ugleda  dacarja,  ki  je 
bil  stopil  k oknu).  Kaj  pa  ti,  motovilo  malopridno  . . . 

Dacar  (skoči  skozi  okno). 

Osmi  prizor. 

Županja,  Peter  in  Zlodej. 

Županja  (ponižno  Petru).  Samo  osemdeset  jih  je 
nocoj  . . . nikar  ne  zameri,  pa  nikar  ne  raznašaj  te 
sramote,  kdor  že  si ! 

Peter  (nekoliko  užaljen,  nekoliko  zaničljivo).  Bodi  . . . 
za  nocoj  ...  Na  svidenje,  ljuba  mati ! (Jo  objame  in 
poljubi ; nato  se  okrene  in  stopi  proti  oknu ; mimo  zlodeja 
zagodrnja.)  Za  menoj,  šleva! 

Zlodej  (zašepeče).  Strah  me  je  ženske ! 

Peter.  Prav  se  ti  godi ! (Skoči  skozi  okno). 

Deveti  prizor. 

Županja  in  Zlodej. 

Županja.  Ampak  fant  je  prijeten  . . . prijeten 
fant ! (Gre  s svečo  proti  oknu,  pride  mimo  zlodeja  in  ga  ugleda.) 
Kaj  pa  vi  tukaj,  kaj  pa  vi  pod  mizo,  čudni  Konkordat? 
Ali  ste  pijani?' 

Zlodej  (se  vzdigne  ponižno).  Malo  sem  bil  za- 
dremal ...  (se  domisli)  ampak,  lepa  gospa  županja, 
pravzaprav  nisem  zadremal  . . . 

Županja.  Ne  zadremal?  Prisluškaval ? 

Zlodej.  Kaj  prisluškaval!  Ničesar  nisem  slišal, 
ne  besede  ...  le  zato  sem  pokrivem  zadremal,  le 
zato  sem  čakal,  lepa  gospa  županja  ...  da  bi  ...  o ! 
(Razprostre  tresoče  roke  in  jo  pogleda  milo.) 

Župan  (iz  izbe).  Ali  bo  mir,  ali  ga  ne  bo ! 

Županja  (proti  izbi).  Molči,  goveda,  in  zaspi!... 
(Postavi  svečo  na  mizo;  sramežljivo.)  Tak  kaj  . . . tak  kaj 
ste  hoteli  povedati,  cenjeni  Konkordat? 

Zlodej  (objame  županjo,  sede  na  klop,  posadi  si  jo  na 
kolena,  kakor  je  debela).  Daj,  da  te  spoštujem,  pre- 
čudno bitje! 

Županja  (sramežljivo).  O gospod,  saj  nisem 
vredna ! . . . 


O 

DRUGI  HRT 

Pri  Petru  v kolibi.  Izba  je  velika,  ampak  zelo  nizka  in  strahovito 
razmetana;  strop  je  lesen  in  začrnel;  tla  so  prstena;  v kotu 
napol  podrta  peč;  ob  stenah  vegaste  klopi;  na  levi,  tik  pod 
pečjo,  velika  blazina  na  tleh.  Ampak  drugače  je  v izbi  vse 
polno  in  natlačeno  bogatega  pohištva,  kakor  da  se  je  bil  zvrnil 
vanjo  tovoren  voz ; velik  divan,  mehki  stoli,  ogledala,  preproge, 
pisane  odeje,  celo  bleščeč  lestenec  — vse  prevrnjeno  in  na- 
kopičeno, tako  da  so  duri  na  desni  napol  zastražene.  Sredi 
ozadja  je  nizko  okno. 


Prvi  prizor. 

Na  blazini  pod  pečjo  sedita  Peter  in  Jacinta.  Jacinta  je  zelo 
pisano  oblečena,  in  premalo ; gole  roke  ima,  gol  vrat,  in  lase 
spletene  v dolgo  kito ; v naročju  ima  različno  blago,  žido  in 
žamet,  in  pregleduje ; kajti  v izbo  lije  mesečina  v širokem 
potoku.  Peter  je  golorok;  z veliko  skrbjo  prižiga  svečo;  prižge 
jo  ter  jo  postavi  blizu  duri  na  nogo  prevrnjenega  stola. 

Jacinta.  Zakaj,  o dragi,  si  prižgal  to  svečo, 
ko  sije  skozi  okno  beli  mesec 
in  v srcih  najinih  velika  luč? 

Peter.  Zaradi  gostov,  čudežna  Jacinta ! (Vrne  se  k nji.) 
Pomisli,  ljubica,  da  mi  je  dolgčas  ! 

Jacinta.  Pri  meni  dolgčas?  Kaj  sem  ti  storila? 
Pomozi,  Bog  — saj  me  ne  ljubiš  več  ! 

(Napol  v objemu  govorita  Jacinta  in  Peter.) 

Peter.  Kar  se  ljubezni  tiče,  je  po  starem.  — 

Pa  glej,  Jacinta,  in  .prevdari  bistro: 
prevelik  je  bil  božji  blagoslov  ! 

Otrok  si  ti : zagledaš  jabolko, 

odtrgaš  ga,  poduhaš  ga,  poješ, 

in  ne  premisliš  nič  ! — - Tako  pokrivem 

in  ponekrivem  sva  prišla  v nebesa, 

da  je  napol  resnica  in  napol 

komedija.  — Nebes  pa  nisem  vajen ; 

takole  prve  dni  je  še  prijetno 

in  človek  si  za  silo  odpočije 

od  dolgih  vic;  nazadnje  pa  je  dolgčas  . . . 

Jacinta  — ona  stopi  v paradiž 

in  je  svetnica;  stopi  v kraljev  grad 

in  je  kraljica;  stopi  v kmečki  hram 

in  je  kmetica.  — Jaz  pa  sem  popotnik. 

Jacinta.  Povej  mi,  dragi,  kdo  ti  je  bil  zmirom 
popotna  palica,  popotno  brašno, 
popotna  radost  in  popotna  skrb? 

Peter.  Popotna  misel : to  si  pozabila  ; 
ker  vse  je  misel  in  ravnanje  nič  ! 

Zato,  Jacinta,  sem  te  sabo  vodil, 

zato  sem  ti  ob  levi  strani  hodil, 
da  bi  te  našel ! — Ampak  ne  zameri : 
to  je  filozofija  stare  sorte.  — 

Nadvse  je  važna  zdaj  le  ena  stvar, 
beseda  ena:  ali  ti  je  dolgčas? 

Jacinfa.  O Peter,  saj  še  ura  ni  odbila, 
o,  saj  še  nisva  keliha  izpraznila, 
o,  saj  sva  komaj  ustna  omočila ! 
Obljubil  si  Jacinti  paradiž  — 
pokaži  zdaj,  odpri  ji  paradiž  ! 

Samo  narahlo  si  odpahnil  duri, 
da  se  je  komaj  zasvetlikalo 
očem  preželjnim,  pa  hitiš  zapirat! 
Samo  oddaleč  si  pokazal  kelih 
in  komaj  da  sem  ga  nastavila 
na  ustna  željna,  pa  ga  že  izlivaš  ! — - 
Jacinta,  velik  grad  bo  tvoj,  si  rekel ! 

In  dvanajstero  svetlih  izb,  si  rekel ! 

In  žamet,  Žida  in  brokat,  si  rekel ! 

In  biserje  iz  Indije,  si  rekel, 
in  Koromandije  ! In  vsa,  si  rekel, 
da  bo  dolina  lepa  šentflorjanska 
zamaknjena  klečala  pred  menoj ! — 

No  reci  zdaj,  govori  zdaj,  pokaži ! 

Kje  grad,  kje  žamet,  Žida  in  brokat? 

In  kje  zlato  in  drago  kamenje? 

Kje  biserje  iz  Koromandije? 

In  kje,  pokaži,  so  tlačani  moji 
in  hlapci  iz  doline  šentflorjanske, 

ki  sem  jih  željna  bolj  ko  vseh  bogastev 
iz  Indije  in  Koromandije! 

Peter.  Odpriva  torej  duri  nastežaj, 
posteljiva  si  postelj  v paradižu : 
tako  je  zdaj  beseda  in  ukaz!  — 

Vse  torej,  Žida,  žamet  in  brokat  — 

Jacinta.  In  grad  ? 

Peter.  In  grad  seveda  najpoprej, 

vse  bodi  tvoje,  čudežna  Jacinta! 

In  kadar  bo  dopolnjen  paradiž 
povrneva  se  z glorijo  nebeško 
v pekel ! 

Jacinta.  Jaz  nečem  prej,  ne  maram  prej, 
ne  pojdem  prej,  dokler  mi  ne  pokažeš 
ponižnih  hlapcev  mojih  in  tlačanov, 
da  ukazujem : na  kolena,  hlapec, 
prikloni  se,  poljubi  mi  nogo  ! 

Peter.  Fiat ! Po  tvoji  volji  se  ravnajta 

nebo  in  zemlja!  — Ampak,  ne  zameri 
Jacinta:  malo  bo  veselja  s hlapci, 
veselja  malo  in  lepote  nič ! 

Poljubil  ti  bo  nogo  prvi,  drugi 
in  tretji  morda  — že  četrtemu 
še  šolna  ne  boš  pokazala  več ! 

Preveč  je  namreč  hlapcev  in  tlačanov, 
preveč  jih  je  v dolini  šentflorjanski ! 

Če  suženj  sam  nastavi  goli  hrbet: 
kdo  bi  udaril?  Če  ponuja  ženska 
napete  ustnice:  kdo  bi  poljubil?  — 
Popotnik  sem  preromal  svet  prostrani, 
tam  kradel,  tam  sleparil,  rokovnjačih 
kontrabandaril  — ampak,  čudo  božje, 
nikjer  na  svetu  nisem  gospodaril  ! 

Pa  pridem  v to  dolino  šentflorjansko  — 
glej,  sami  sužnji,  hlapci  in  tlačani  — 
drhal  ! Zamalo  je  umetniku, 
da  bi  nad  to  golaznijo  kraljeval? 

Jacinta.  O dragi  moj,  zakaj  si  se  razljutil? 

Peter.  Nič  ne  razljutil,  le  spomin  je  bil ! 
Jacinta,  jaz  sem  bil  nekoč  umetnik. 

Jacinta.  Že  mnogokrat  si  rekel,  da  si  bil. 

Peter.  A zdaj  sem  več ! Dokler  sem  hrepenel 
sem  bil  umetnik ; zdaj  ne  hrepenim  več. 
Poželi  jabolko,  odklati  ga, 
in  kadar  ga  odklatiš,  je  lesnika!  — 

Nekoč  sem  bil  umetnik ; in  življenje 
je  bilo  moj  model  in  moja  snov, 
sodnik  in  publikum.  Zdaj  sem  umetnik 
in  publikum  obenem.  Blagor  meni ! 

Pijača  sem,  ki  se  opaja  sama, 
in  solnce  sem,'  ki  sije  samo  sebi, 
in  ogenj  sem,  ki  sebi  sam  gori, 
nikomur  na  veselje,  ne  na  žalost ! 

Dobiček  pa  je  ta:  sovražil  sem 

in  ljubil ; zdaj  se  smejem,  ker  sem  sam  ! 

Jacinta.  O dragi,  ranjeno  je  tvoje  srce! 

Peter.  Ne  ranjeno,  le  hudo  bolno  je. 

(Vstane  nenadoma  in  govori  zvonko.) 

Kaj  ni  to  znamenje  bolezni  hude, 
da  sem  se  s tiho,  sramežljivo  slastjo 
napotil  v to  dolino  šentflorjansko? 

Da  sem  ti  jo  pokazal  s tako  gesto, 
kot  da  bi  materi  nevesto  kazal? 

Da  sem  pozabil,  da  ne  mislim  nič, 

kako  sem  jokal  po  teh  belih  cestah, 

kako  so  me  gonili  kakor  psa 

in  tepli  me,  otroka,  kakor  vola 

pred  plugom  ! Da  ne  mislim  čisto  nič, 

kako  sem  svojo  prvo  kri  prelil, 

kako  sem  stopil  prednje  s čistim  srcem, 

pokazal  jim,  umetnik,  svoje  srce  — 

in  so  pljuvali  nanj  ! — O domovina, 

ti  si  kakor  vlačuga:  kdor  te  ljubi, 

ga  zasmehuješ!  — (Nasmehne  se.)  Kdo  je 

zdaj  govoril  ? 

Govoril  je  moj  brat,  ki  zdavnaj  spi ! 

Jacinta,  Poznala  bi  ga  rada;  lep  je  bil!  — 

(Vstane  napol  prestrašena,  napol  radovedna;  šepeče.) 
Kdo  tam?  Glej,  kdo  je  tam?  Nekdo  je  tam 

Peter.  Pripravi  se,  Jacinta:  gostje  moji 
in  tvoji  hlapci ! — 

Drugi  prizor. 


V svetlem,  odprtem  oknu  se  prikazujejo  temne  sence;  Peter 
vzdigne  svečo  proti  oknu  — sence  izginejo.  Ko  odmakne 
svečo  za  trenotek,  tako  da  njegova  senca  zagrne  okno,  se 
oglasi  zunaj  prestrašen  krik  in  Zlodej  skoči  skozi  okno  v izbo. 

Zlodej.  Mir  in  blagor  tej  hiši ! 

Peter.  Kdo  te  je  vabil,  nevernik?  Gostov  pri- 
čakujem, poštenih  ljudi! 

Jacinta.  Zbogom! 

Zlodej.  O,  Jacinta,  zakaj  me  sovražiš?  Saj 
ženskam  drugače  nisem  zopern,  že  mnogo  znanja 
imam  v tej  lepi  dolini,  debelega  znanja,  pa  tudi 
slokega. 

Peter.  Spodobno  se  vedi! 

Zlodej  (vesel  in  začuden).  Kaj?  Spodobnost  v 
tvojih  ustih? 

Peter.  Molči! 

Zlodej.  Stoj!  Ne  zameri!  Zadnje  čase  sem 
dobre  volje,  ves  pomlajen,  ves  zaljubljen  — odtod 
nespodobnost.  — Po  opravkih  sem  prišel. 

Peter.  Opravi  hitro!  Kaj  bi  rad? 

Jacinta.  Opravi  hitro! 

Zlodej.  Tako  hudo  se  ne  mudi.  — Dvom  je 
segel  v moje  srce. 

Peter.  To  je  tvoj  poklic  in  atribut!  Zaradi  tega 
ni  treba,  da  skačeš  opolnoči  skozi  tuja  okna. 

Jacinta.  Ni  treba! 

Zlodej.  Zabrnelo  mi  je  namreč  v ušesih  in 
zazdelo  se  mi  je,  Peter,  da  si  velik  slepar.  Da  še 
tisto  nisi,  kar  praviš,  da  si!  — Izpregovoriva  resno 
besedo.  Zaskrbelo  me  je  zelo,  zakaj  obširna  je  moja 
odgovornost  Poslan  sem  bil  v dolino  šentflorjansko 
— da  bi  nikoli  ne  bil!  Življenje  je  res  prijetno; 
ampak  dela  ni  nič,  nedolžnosti  ni,  vse  ceste  so  že 
izhojene;  čednost  frfota  radovoljna  v pohujšanje  in 
se  komaj  osmodi.  Pozdravim  devico,  toliko  da  jo 
pogledam  — že  okoli  vratu ; in  izkaže  se,  da  ni 
devica.  In  ko  sem  spoznal  to  hinavščino  in  goljufijo, 
me  je  spreletelo  do  mozga:  ali  je  Peter  res  Peter, 
ali  je  res,  kar  je? 

Peter.  O čudežna  dolina  šentflorjanska:  hudiča 
samega  bi  opeharila ! — Le  potolaži  se,  prijatelj 
neverni : kar  je  najinih  računov,  bodo  vsi  pošteno 
poravnani;  če  ne  na  mojo  škodo,  pa  na  tvojo. 

Zlodej.  Bojim  se  te! 

Jacinta.  O Peter,  o dragi,  kako  lepo  je,  da  se 

boji ! 

Zlodej.  Zato  bi  rad  — 

Peter.  Kaj  bi  še  rad?  K&j^bi? 

Jacinta.  Kaj  bi? 

Zlodej.  Tako  je  pač  . . . zakaj  bi  zlodej  na- 
ravnost ne  govoril?  Premalo  mi  je  tvoje  duše,  Peter, 
ko  je  že  itak  moja!  Zdaj  sam  ne  vem  nazadnje, 
čemu  ves  trud,  vse  sitnosti,  nezgode  in  nadloge! 

Peter.  Ce  je  ne  maraš,  duše,  — Bog  s teboj ! 


44 


Jacinta.  Bog  s teboj  ! 

Zlodej.  O že,  o že  — samo  premalo  je!  Tako 
smo  rekli,  da  bi  s tvojo  pomočjo  dobili  to  dolino 
šentflorjansko.  In  ko  pogledam  — saj  je  že  vsa 
naša ! 

Peter.  Kaj  meni  tvoje  zmote? 

Zlodej.  In  če  se  zdaj  izkaže,  da  si  še  ti  slepar, 
da  nisi,  kar  bi  bil  — - kako  naj  se  povrnem  k svoji 
materi  v brezdanji  paradiž? 

Peter.  Tvoja  skrb! 

Jacinta.  Tvoja  skrb ! 

Zlodej.  Velika  skrb!  — Kaj  ti  nisem  zvesto 
služil,  Peter?  Kaj  nisem  bil  tvoj  hlapec,  kakor  dva- 
najstero klapcev  ? Kaj  te  nisem  redil  in  hranil  in 
pital,  da  si  že  ves  trebušen? 

Peter.  Ne  očitaj ! 

Jacinta.  Ne  očitaj ! 

Zlodej.  Saj  ne  očitam ! Ampak  bila  bi  krivica, 
da  se  mi  zdaj  kar  izmuzneš  izpod  nog,  meni  nič, 
tebi  nič,  kakor  da  nisva  imela  pisma  in  kontrakta! 
Saj  je  že  to  grdo:  ob  moji  milosti  živiš,  pa  me 
zaničuješ! 

Peter.  Ob  čegavi  milosti? 

Zlodej.  Saj  nisem  nič  rekel ! . . . Ampak  to  je : 
sramoto  bom  užival,  kadar  se  povrnem.  Ti  si  umetnik, 
tvoja  duša  je  nakazna,  že  zdavnaj  potrjena  in  zape- 
čatena. Zanjo  ni  treba  ne  truda  ne  skrbi.  Da  bi 
pohujšal  druge,  smo  rekli,  na  en  mah,  kar  vse  od 

prvega  do  zadnjega,  vso  to  lepo  deželo,  kakor  je;  — 
kaj  bi  pohujšaval,  kjer  je  že  vse  pohujšano,  kaj  bi 
točil  in  silil,  kjer  je  že  vse  pijano?  Tako  je  bila 
torej  vsa  nakana  napol  zastonj. 

Peter.  Kakšne  budalosti  blebečeš,  motovilo  ko- 
pitonogo , zlagani  kancelist,  ki  sodiš  po  svoji  ne- 
umnosti bolj  v nebesa  nego  v pekel?  Kaj  sem  se 
ti  ponujal? 

Zlodej.  Čemu  si  grob  z menoj,  zapeljanim 
zapeljivcem?  Tako  je  pač:  po  svojo  črno  bero  sem 
šel,  pa  sem  dobil  en  sam  krompir  in  še  ta  je  gnil  . . . 
Bi  že  bilo,  ampak  skrb  je  v srcu : ali  si  ti  res  Peter, 
tisti  Peter,  greh  iz  doline  šentflorjanske? 

Peter.  To  je  tvoja  reč,  prijatelj ! 

Zlodej.  Pa  bodi,  kakor  praviš!  Hudo  nam  je 
dandanašnji ; prehudičili  so  hudiča.  — S prazno  vrečo 
pa  ne  morem  domov.  Kaj  bi  vas  vlekel  na  niti,  kakor 
učitelj  Sviligoj,  na  dolgi  in  čvrsti  niti,  vse,  kolikor 
vas  je  v dolini  šentflorjanski,  to  žalostno  procesijo, 
od  nekdaj  pričakovano,  nikoli  zaželjeno?  . . . Vsaj 
en  sam  spomin  popoten,  en  sam  nedolžen,  prijeten, 
čeden  spomin  . . . 

Peter.  Kaj  torej  ? 

Jacinta.  Kaj  ? 

Zlodej.  Težko  gre  beseda  z jezika,  pa  pojdi! 
Kaj  bi  s teboj,  o Peter,  če  si  Peter?  Zaljubljen  sem 
poslednje  čase  in  moje  misli  so  ....  estetične. 
(Sramežljivo  in  plaho.)  Zapiši  zraven  še  Jacinto! 

Peter.  Stran,  kanalja! 

Jacinta.  Stran ! 

(Zlodej  pobegne  skozi  duri.) 


Tretji  prizor. 

Peter  in  Jacinta. 

Peter  (ogorčen).  Tako  čednostna  je  ta  dolina 
šentflorjanska,  da  je  zapeljala  v nečistost  zlodeja 
samega ! 

Jacinta.  Ne  odkleni  mu  več,  ne  odpri  mu  več 
duri!  Mislila  sem,  da  je  zlodej  kratkočasen  in  za- 
peljiv; navsezadnje  pa  je  čednost  skoraj  lepša  od 
greha ! 

Peter.  Tudi  jaz  si  ogrnem  kuto!  — 

Jacinta.  Kdo  tam?  Glej,  kdo  je  tam?  Nekdo 
je  tam  ! 

(Temne  sence  v oknu.) 

Peter.  Jacinta,  tvoji  hlapci  in  tlačani. 

Nikar  mi  ne  zameri,  če  so  bebci: 

jaz  nisem  jim  ne  oče  in  ne  jerob  . . . 

(Z  močnim  glasom.)  Naprej ! Po  vrsti ! 

četrti  prizor. 


Prejšnja;  štacunar  se  plah  in  upognjen  prikaže  med  durmi; 
veliko  culo  ima  na  hrbtu  in  jo  položi  na  tla. 

Peter  (srepo).  Koliko  je? 

Štacunar.  Še  nekaj  platna  in  Žide,  še  nekaj 
čipk  in  žameta,  in  zate  ducat  nogavic,  in  zanjo  dvoje 
parov  šolnov  — 

Peter.  In  spalna  suknja? 

Štacunar.  Je  tudi  zraven  — o milost,  prazna 
je  že  vsa  štacuna! 

Peter.  In  kaj  z denarjem? 

Štacunar.  Še  tele  bori  srebrniki  — Gospod, 
odreši  me ! (Se  okrene,  da  bi  šel.) 

Jacinta.  Stoj ! Poljubi  mi  nogo  ! 

Peter.  Poljubi ! (Štacunar  poklekne  in  ji  poljubi  nogo.) 

Jacinta  (vesela).  O ! 

Peter.  Na  svidenje!  (Štacunar  odide.) 

Peter  (zakliče).  Naprej ! Po  vrsti ! 

Peti  prizor. 

Peter  in  Jacinta;  dacar  pride  ves  prihuljen. 

Peter.  Le  dalje  očka!  Kaj  prinašate? 

Dacar  (ostane  blizu  duri  in  iztegne  dolgo  roko).  Se 
tole  — nato  se  obesim ! (Se  okrene.) 

Jacinta.  Stoj ! Poljubi  mi  nogo  ! 

Peter.  Poljubi ! 

Dacar  (pogleda  Jacinto  ves  potolažen).  O,  tisto  Že, 
od  srca  rad ! (Poljubi.) 

Peter.  Kanalja ! 

Jacinta.  (vesela).  O ! 

Dacar.  Vsaj  nekaj  radosti  za  to  neznano  ža- 
lost ! 

Jacinta  (pokaže  proti  oknu,  Petru).  Glej  tam  — 
kdo  gleda  v izbo  ? (Nekdo  se  je  bil  nagnil  z bradato  glavo 
skozi  okno  ter  odskoči ; z velikim  skokom  je  dacar  pri  durih 
in  se  prihuli.) 

Dacar.  Ali  je  kdo  videl  to  sramoto? 

Peter.  Kaj  bi  drugače  ne  bila  sramota,  kanalja? 
(Zakliče.)  Naprej,  po  vrsti! 


Šesti  prizor. 

Prejšnji  in  župan. 

Zupan  (pride  in  ugleda  ob  durih  dacarja).  O ! 

Dacar.  O ! 

Župan.  Kaj  pa  ti  tukaj,  dacar? 

Dacar.  Jaz?  Pipa  mi  je  ugasnila,  pa  sem  prišel 
malo  ognja  prosit  . . . 

Župan.  Od  kedaj  pa  kadiš  pipo  in  v teh  krajih 
in  opolnoči? 

Dacar.  Kaj  je  tudi  tebi  ugasnila,  župan? 
Peter.  Poberi  se ! (Dacar  odide.) 


Sedmi  prizor. 

Prejšnji  brez  dacarja. 

Peter.  Župan,  kako  stopi  spodoben  človek  v 
tujo  izbo? 

Župan  (se  odkrije  in  pokloni).  Pozabil  sem,  ker 
sem  ugledal  greh  . . . (Zagleda  se  v Jacinto.) 

Peter.  Brž  davek  na  dlan!  Mudi  se  mi!  Se 
dolga  je  vrsta ! 

Župan  (zavzdihne  globoko,  potegne  iz  suknje).  Se  to, 
pa  nič  več! 

Peter.  Kaj?  Nič  več?  Da  pogine  na  cesti  tvoj 
mladi,  nedolžni  sin? 

Župan.  Kaj  sin ! Kaj  sin ! Saj  vemo  kakor 
je! 

Peter  (ljut).  Kaj  je?  Kako  je? 

Župan.  Nič  nisem  rekel.  Ampak  dacar,  štacunar, 
cerkovnik,  notar  . . . 

Peter.  Kaj  ? 

Župan  (plah).  ...  so  pošteni  ljudje!  . . . (Zaječi 
ves  upognjen.)  O dolina  šentflorjanska,  o domovina, 
kako  oskrunjeno  je  tvoje  lice! 

Peter.  Ne  jokajva,  kramljajva  pametno ! (Postavi 
prevrnjeno  zofo  v kot.)  Sedi,  jokavost! 

Župan  (sede).  Kaj  še?  O,  bodi  milosten! 

Jacinta.  Milosten  bodi! 

Župan.  Zahvaljena,  priprošnjica! 

Peter.  Jacinta  bi  namreč  rada  grad ! Kaj  ni 
prazen  in  osamljen  Baližev  grad  v gozdiču? 

Župan.  Ampak  straši  tam  ! 

Jacinta.  In  straši  tudi?  Peter,  o Peter,  tja 
pojdiva ! 

Peter.  Ti  zapoveduješ,  Jacinta:  storjena  je  reč, 
grad  je  postavljen,  od  strehe  do  kleti  pripravljen,  da 
te  pozdravi ! — (Županu.)  Jutri  torej  naredimo  pismo 
in  kupčijo;  z notarjem  pridi  in  s pričami! 

Župan  (obnemogel).  Kaj  bi?  Kakor  ukazuje,  pa 
storim ; kakor  švrka,  pa  tečem ! — Bog  ti  odpusti 
in  obvaruj  to  dolino  šentflorjansko  vsega  hudega ! 

(Se  okrene.) 

Jacinta  (stoji  v luči  sredi  izbe).  Stoj ! Poljubi  mi 
nogo ! 

Peter.  Poljubi ! 

Župan  (poklekne).  Ozri  se  stran,  dolina  šent- 
florjanska ! 

Jacinta  (vesela).  O ! 

(Zunaj  se  oglasi  silno  prestrašen  krik  gospe  županje  — župan 
stopi  jaderno  proti  durim.) 

Župan.  Čegav  je  bil  glas?  Joj  meni!  (Izgine.) 


Osmi  prizor. 

Prejšnji  brez  župana;  potem  cerkovnik. 

Peter.  Stopi  malo  iz  luči,  Jacinta!  Tam  stojiš, 
kakor  baklja  vse  posvetne  lepote  in  zapeljivosti, 
izvirek  mnogih  pravd  in  zdražb ! — Naprej,  po 

vrsti ! 

Cerkovnik  (pride  plah,  ostane  med  durmi  in  se  takoj 
odkrije  in  prikloni).  Hvaljen  Bog! 

Peter.  Davek ! 

Cerkovnik.  Tole  je,  kar  je!  (Pomoli  Petru  cer- 
kveno puščico.) 

Peter.  Na  tla  postavi ! Ampak  kujon : za  en 
sam  slab  vinar  — cekin ! 

Cerkovnik  (zgrožen).  Nikar! 

Peter.  Cekin!  — Kaj  pa  od  župnika? 

Cerkovnik.  Je  že  zraven. 

Peter.  Pozdravi  ga;  in  jutri  pridem  k njemu. 
Poberi  se ! 

Jacinta.  Stoj ! Poljubi  mi  nogo  ! 

Peter.  Poljubi! 

Cerkovnik.  O — tisto!  (Poljubi.) 

Peter.  Kanalja! 

Jacinta  (vesela).  O ! 

Cerkovnik.  In  roko  tudi  — obedve  roke? 
Peter.  Poberi  se ! (Cerkovnik  odide.) 


Deveti  prizor. 

Peter  in  Jacinta. 

Peter.  Jacinta,  ali  je  dovolj  tlačanov? 

Če  se  ti  zdi,  zažvižgam,  in  takoj 
prikaže  se,  procesija  velika! 

Jacinta.  Nikar  ! Sladko  je  bilo  in  prijetno, 
ker  nisem  bila  vajena  na  potu, 
na  tem  bridkostipolnem,  bežnem  potu, 
da  bi  klečali  v prahu  pred  menoj ; — 
a stari,  pusti  so  in  dolgočasni 
in  lepega  moža  ni  bilo  vmes ! 

Peter.  Zakaj  si  poželela?  Ne  poželi 
in  rdeče  jabolko  ne  bo  lesnika ! 

Jacinta.  Ti  sam  si  lep,  ti  sam  si  blag  med  njimi! 
Ugasni  svečo,  da  bo  zasijalo 
to  vroče  solnce  v srcih  najinih ! 

(Duri  se  burno  odpro;  v izbo  plane  razcapan  mlad  človek, 
ves  zasopljen  in  truden,  očitno  bolan.) 


Deseti  prizor. 

Prejšnji  in  popotnik. 

Popotnik  (postoji  najprej  ves  osupel,  nato  sede  truden 
na  rob  zofe,  ki  stoji  v kotu).  Milost,  kdor  že  ste ! Zaklet 
je  ta  kraj ! 

Peter.  Kdo  si  in  kaj  bi  rad? 

Popotnik.  Bežen  popotnik,  ki  je  zablodil! 

Jacinta.  Pozdravljen  nama,  bežni  popotnik! 

Peter.  Kod  si  blodil? 

Popotnik  (plane  prestrašen).  Zaprite  okno,  zakle- 
nite duri!  Ves  kraj  je  poln  črnih  senc  in  strahov! 

Peter  (stopi  k oknu).  Kdo  je  zunaj? 

Debel  glas  (zunaj).  Ali  se  ni  priklatil  v to  hišo 
Krištof  Kobar,  tat,  kontrabandar  in  razbojnik? 
Jacinta  (sklene  roke,  tiho  in  plaho). 

O Peter!  Konec  glorije  in  gradu! 

O,  da  bi  rajši  bil  ostal  popotnik 

in  Krištof  Kobar! 

Peter,  (skozi  okno).  Kdo  se  predrzne,  da  moti 
polnočni  mir  v hiši  kristjana  in  graščaka  Petra? 
Poberi  se  pri  tej  priči,  drugače  pokličem  župana  in 
vso  občino  na  pomagaj ! 

Debeli  glas.  O Peter,  ne  zamerite!  Lahko  noč! 

Peter  (zapre  okno  in  zaklene  duri ; postane  pred  po- 
potnikom). Kdo  si? 

Popotnik.  Pravijo,  da  sem  Krištof  Kobar,  ampak 
nikakor  in  nikoli  nisem  Krištof  Kobar!  Tudi  kontra- 
bandar  nisem,  ne  razbojnik  in  ne  rokovnjač!  Komaj 
tat!  — Res  ni  čista  moja  vest,  res  je  obložena  s 
klafterskimi  grehi,  ampak  Krištof  Kobar  nisem  in 
rokovnjač  tudi  ne!  Popotnik  Peter  sem,  nadložna 
sirota  iz  doline  šentflorjanske  . . . 

Peter  in  Jacinta.  Kdo? 

Popotnik  (preplašen).  Nikar  me  ne  gonita!  Mi- 
losti in  kruha! 

Jacinta  (vzklikne).  Lačen  je ! (Hiti  rezat  belega 
kruha.) 

Peter  (stopi  tik  pred  popotnika).  Kdo  si? 

Popotnik.  Popotnik  Peter  iz  doline  šentflor- 
janske. 

Peter.  Nisi ! Odpri  obedve  ušesi  nastežaj  in 
poslušaj  natanko : Nikoli  na  svetu  se  ti  ni  dobro 
godilo,  ampak  če  ti  je  prav : zdaj  ti  je  paradiž  odprt. 
Topel  hram  boš  imel  — 

Popotnik  (zagrizne  v kruh,  ki  mu  ga  je  dala  Jacinta). 
Topel  hram ! 

Peter.  In  mehko  posteljo  — 

Popotnik.  Mehko  posteljo ! 

Peter.  In  kruha  zadosti  — 

Popotnik  (zdrkne  na  kolena).  O dobrotnik ! 

Peter  (trdo).  Ampak  nikoli  in  nikjer  in  nikomur 
ne  razodeni,  da  si  Peter,  sirota  iz  doline  šentflorjanske  ! 
Tisti  hip,  ko  razodeneš,  te  pribijem  na  križ  ! 

Jacinta.  O,  Peter ! 

Popotnik  (trepetaje).  Čemu  . . . gospod? 

Peter.  Zato  ker  nisi  Peter ; Peter  sem  namreč 

jaz ! 

Popotnik  (skrije  obraz  v dlani  in  zajoka).  O sirota, 
še  sirota  nisi ! 

Jacinta  (toči).  Na  vina,  ubožec,  potolaži  se ! 
Peter  (vzdigne  špansko  steno,  da  bi  predelil  izbo). 
Kontrakt  je  torej  napisan  in  podpisan ; tebi  belega 
kruha,  meni  krščansko  ime  ! 

Popotnik  (postavi  kozarec  na  tla  in  omahne  na  zofo). 
Truden  sem!  (Jacinta  mu  položi  blazinico  pod  glavo  in  ga 
odene  s suknjo.) 

Peter  in  Jacinta  stojita  sredi  izbe  in  se  objameta. 
Jacinta.  Ugasni  svečo,  da  bo  zasijalo 
to  vroče  solnce  v srcih  najinih ! . . . 

TRETJI  flKT 


Velika  dvorana,  tako  bogato  in  gosposko  opremljena,  kakor 
zmore  ljubljansko  gledališče.  Oprema  je  kričeča,  naravnost 
groteskna,  kakor  na  kup  znesena  iz  vseh  neverjetnih  krajev 
in  izb.  Zadaj  velika  okna  in  steklena  vrata  na  vrtno  verando. 

Duri  na  desni  in  na  levi. 


Prvi  prizor. 

Dvorana  je  pripravljena  kakor  za  imenitno  pojedino ; polna  je 
pisanih  rož,  vse  luči  so  prižgane.  Dvoje  služabnikov  še  ravna 
pri  mizah ; Zlodej  stoji  v ospredju  sredi  dvorane,  in  zamahne 
z roko ; služabnika  izgineta  na  desno  v tistem  trenotku,  ko 
se  vzdigne  zastor. 

Zlodej  (ves  žalosten  in  zamišljen,  kazalec  na  čelu, 
podoba  absolutne  klavernosti).  Zdaj  bi  le  rad  vedel  — 
ali  je  to,  kar  pravi,  da  je;  ali  je  več,  ali  je  manj? 
In  ali  je  sploh?  In  če  on  ni,  kar  je,  — kdo  je, 
karon  ni?  In  če  je  storil,  kar  bi  ne  smel  storiti, 

če  ni,  kar  bi  bil  — kaj  bi  porekel  tisti,  ki  bi  bil, 
kar  pravi  tisti,  ki  ni,  da  je ! In  če  bi  tisti,  ki  je,  dasi 
ni,  nenadoma  nastopil  in  bi  rekel  tistemu,  ki  ni, 
dasi  je:  ti,  ki  si,  dasi  nisi  ...  o,  zavozlana  logika! 
Bog  z njo ! — Drugače  je  vse  v redu : toliko  je  / 
gotovo,  da  je  pekel  blamiran.  — Od  začetka  se  mi 
je  zdelo,  da  je  stvar  težka,  pa  je  bila  nenadoma  lahka; 
in  komaj  je  bila  lahka,  je  bila  nenadoma  težka.  Kedaj 
je  doživel  svet,  da  bi  bil  gospodar  hlapec  svojega 
hlapca?  Da  bi  tat  uklepal  okradenca,  slepar  sodil 
sodnika?  In  vendar  se  je  naredilo,  da  je  zlodej  sam 
hišnik  in  oskrbnik  pri  potepuhu  Petru,  svojem  pod- 
ložniku na  vekomaj ! Naj  bi  bil  hišnik  in  oskrbnik 
pri  potepuhu  Petru,  če  bi  bil  potepuh  res  potepuh 
in  Peter  res  Peter!  Na  plavu,  se  mi  zdi,  na  gnilih 
tramovih  da  stojim  in  da  se  zibljem  med  nebom  in 
vodo ; in  kmalu  ne  bom  vedel  več,  če  je  zlodej  res 
zlodej,  ali  če  se  je  zapisal  v družbo  različnih  čednosti . . . 
Kdo  je,  kdo  sem?  Večnost,  izlij  se  v večnost,  nehaj 
se  pojavljati  v karikaturah  in  usmili  se  svojih  služab- 
nikov, ki  tavajo  zaradi  tebe  v zmoti  in  nadlogi ! In 
najbolj  se  usmili  tega  hišnika,  zlodeja  siromaka,  ki 
sam  ne  ve,  kako  živi  in  čemu!  Pekel  bo  kmalu 
dolgočasnejši  od  nebes  in  grešnik  se  ne  bo  razločil 
od  svetnika  niti  po  obleki ! Nebesa  pekel,  pekel  nebesa 
— razvoj  pleše  v kolobarju ; in  komaj  se  zlodej  zave, 
je  že  svetnik;  in  komaj  se  svetnik  pokriža,  plane  v 
greh  . . . Tako  sem  prišel,  da  bi  ukanil  in  strah  mi 
sega  ,v  srce,  da  sem  ukanjen ! . . . 

Drugi  prizor. 


Zlodej  ; dacar  pride  od  desne  s svojo  ženo,  suhljatim 
babiščem. 

Zlodej.  Tega  je  bilo  najprej  treba  ! 

Dacar.  Pozdravljeni,  gospod  Konkordat ! 
Zlodej.  V imenu  gospodarja  in  graščaka  Petra 
vaju  pozdravljam.  Ali  hčeri  nimata  nobene? 
Dacarka.  Ni  je  dal  Bog. 

Dacar.  Prav  je  storil.  — Natihoma,  gospod 
Konkordat:  ali  bo  jela  kaj  in  pila  kaj  prida? 

Zlodej.  Vsega  zadosti  in  preveč  ! 

Dacarka.  Pa  kje  je  nevesta  in  kje  kaplan? 
Zlodej.  Vse  bo  v redu  ! 


Tretji  prizor. 

Prejšnji  in  učitelj  Šviligoj. 

Učitelj  Šviligoj  (pride  od  desne).  Pozdravljeni, 
cenjeni  Konkordat ! Zahvaljujem  se  gospodarju  in 
graščaku  Petru  za  prijazno  povabilo.  Ampak  razložite 
mi,  cenjeni  Konkordat:  kako  svatba,  ko  ni  bilo  poroke? 

Zlodej.  Pozdravljeni,  učitelj  Šviligoj!  Vaše  srce 
je  zmirom  polno  rodoljubnih  skrbi  in  pobožnih  očitkov. 
Mi  pa  smo  reč  le  malo  premaknili  in  preobrnili : za 

poroko  je  zmirom  čas  in  veselje,  za  svatbo  pa  so 
prilike  redke  in  drage! 

Učitelj.  Pametno  ravnanje ! 

Dacarka.  Ce  ni  brezbožno  ravnanje  ! 

Dacar.  Jedi  in  pijače  bo  zadosti! 


Četrti  prizor. 

Gostje  prihajajo;  tudi  štacunar  in  notar  sta  med  njimi  in 
nekaj  žensk. 

Zlodej.  Pozdravljeni ! (Pozdravlja  goste.) 

Gostje.  Pozdravljeni,  cenjeni  Konkordat! 

. 

»Dacarka.  Kako  ti  šepa  — kakor  da  bi  imel 
kopito  ! 

Dacar.  Čudno  diši  ta  učenjak ! 

Učitelj  (dacarju).  Sam  ne  vem : težko  mi  je  pri 
srcu  in  zmirom  bolj  težko,  kakor  da  bi  čakala  nas 
vseh  velika  sramota  in  globoka  bridkost ! . . . O, 
črne  dni  je  doživela  dolina  šentflorjanska! 

Dacar  (skesan).  Kaj  bi  rekel  jaz ! Kdo  me  še 
pozna,  to  tresko  shujšano  in  čemerno? 

Dacarka  (sumnjiva  in  jezna).  Počemu,  počemu  ? 

Dacar.  Zaradi  bridkosti,  ki  jo  je  doživela  dolina 
šentflorjanska  . . . drugače  pa  je  lepo,  da  se  neha 
ta  žalostna  sedmina  z veselo  svatbo ! 

Učitelj.  O,  da  bi  se  nehala! 

Zlodej.  Zakaj  tako  klaverni,  gostje,  tako  tihi? 
Na  svatbo  vas  je  vabil  Peter,  gospodar  in  graščak, 
ne  na  črno  sedmino ! 

Dacar  (čemerno).  Saj  smo  veseli ! 

Vsi  (zlovoljni).  Saj  smo  veseli ! 


Peti  prizor. 


Prejšnji;  župan  pride,  z njim  županja  in  ekspeditorica, 

z vihrajočim  frakom  mu  hiti  Zlodej  naproti. 


Zlodej.  Gospod  župan,  o gospod  župan,  pozdrav- 
ljeni od  srca  ! Pozdravljeni ! 

Župan.  Ah  da,  pozdravljeni ! 

Zlodej.  Cernu  ta  vzdih  in  ta  pogled,  gospod 
župan?  Peli  bomo  nocoj  in  pili  in  plesali,  kakor  se 
ob  svatbi  spodobi ! 

Župan  (ves  slab,  kakor  povaljan).  Peti  ne  znam,  ne 
pijem  več,  na  stara  leta  ne  plešem! 

Zlodej.  O ! 

Župan.  Prišel  sem,  ker  sem  moral  priti. 

Dacar  (pomežikne).  Moral,  res,  moral ! 

Šesti  prizor. 


Zlodej  odpre  duri  v ozadje  in  napravi  luč  na  verandi. 

Župan  (v  sveti  jezi).  Kar  molči,  ti  gobezdalo,  do 
stropa  z grehi  obloženo ! 

Županja.  Drugim  bi  očital,  ko  je  sam  ves 
sajast! 

Dacarka.  Če  je  sajast,  ga  dimnikar  ne  bo 
umival ! 

Dacar.  Jaz  pa  vprašam : v kakšnem  oziru  sajast? 
Vprašam,  zato  da  razodenem,  kar  zakrivate  z veliko 
plahto ! 

Štacunar.  Kaj  boš  razodeval,  ko  si  sam  pod 
plahto ! 

Dacar.  Ali  si  čutil  moje  bedro? 

Notar.  Ni  treba,  da  bi  tisti  razodeval,  ki  je 
najprej  zlezel  pod  odejo ! Prvi  grešnik  bi  bil  rad 
prvi  spokornik ! 

Prvi  gost.  Nečistnik  sili  k oltarju! 

Drugi  gost.  Hudič  bi  se  prvi  pokrižal ! 

Ekspeditorica.  Tisti  je  bil,  ki  je  tekel  gledat 
pohujšanje ; povedal  pa  ni  nič ! 

Dacar.  Čemu  pa  ste  prišli?  Ali  vas  je  vabil, 
ali  vam  je  zapovedal?  Ali  ste  prišli  zaradi  jedi  in 
pijače,  ali  zaradi  ubogljivosti? 

Vsi.  Molči ! 

Učitelj  Šviligoj  (ves  slovesen  in  rodoljuben).  Stojte  ! 
Stojte,  o rodoljubi  iz  doline  šentflorjanske ! V teh 
težkih  dneh,  ko  uživa  domovina  toliko  sramoto  in 
toliko  bridkost  — nikar  prepira,  ne  hudih  zdražb ! 
Edino  ljubezni  in  prizanesljivosti  nam  je  treba,  da 
premagamo  to  veliko  izkušnjavo,  ki  nam  jo  je  poslal 
Bog  za  grehe  nekdanje  in  prihodnje!  Podajte  si 
roke  — iz  srca  črne  misli ! 


Sedmi  prizor. 

Prejšnji  in  Zlodej. 

Zlodej  (prihiti  z verande,  ki  je  svetla).  Gostje,  ljubi 
moji,  gospoda  cenjena:  trde  glasove  sem  slišal,  hude 
so  vaše  oči ! 

Vsi.  O,  nič,  nič! 

Zlodej.  Prepir? 

Vsi.  Ne,  ne  ! Kaj  še  ! 

(Zlodej  odide  na  levo.) 

Učitelj.  O,  da  bi  že  minila  ta  sramota!  Moje 
srce  je  žalostno,  smrti  željno ! Odreši  Bog,  odreši  to 
dolino  šentflorjansko ! 

Župan.  Odreši  jo! 

Vsi.  Odreši  jo ! 


65 


5 


Osmi  prizor. 


Prejšnji ; Zlodej  se  vrne  ; vrata  na  levi  so  odprta 
nastežaj. 

Zlodej  (s  slovesnimi  koraki,  s slovesno  gesto,  s tišjim 
glasom).  Mir!  Razvrstite  se  — razvrstite  se  v špalir! 
(Razvrste  se  poslušni  in  tihi  v dolg  špalir  v ozadju.) 

Zlodej.  In  kadar  se  prikažeta,  zakličite  od  srca: 
slava  njemu,  čast  Jacinti!  (Dacarju  tiho.)  Kako? 

Dacar  (tiho  in  čemerno).  Slava  njemu,  čast  Jacinti! 
— Kujon ! 


Deveti  prizor. 

V durih  na  levi  se  prikažeta  Peter  in  Jacinta.  Peter  se  je 
zredil,  rdeč  je  in  zelo  slovesno  oblečen.  Jacinta  je  oblečena  v 
svetlo  prozorno  haljo,  prepasana  je  s srebrnim  pasom ; dolg 
plašč  svetlomodre  barve  ji  visi  od  ramen  in  je  pod  vratom  s 
srebrno  zapono  pritrjen ; v laseh,  na  tilnik  spletenih,  ima 
tuberoze,  ki  diše  do  galerije ; vlečko  plašča  nese  popotnik,  ki 
ima  predolg  frak  in  zadovoljen  obraz. 

Vsi.  Slava  njemu,  čast  Jacinti ! 

(Peter  in  Jacinta  gresta  z veliko  glorijo  mimo  vsega  špalirja, 
ki  stoji  globoko  priklonjen ; ko  se  vrneta  do  srede  dvorane, 
postaneta.) 

Peter.  Pozdravljeni ! 

Jacinfa.  Pozdravljeni!  (Špalir  se  še  globlje  pri- 
kloni.) 

Peter  (razprostre  obedve  roke).  Preljubi  moji  svatje! 
Srce  se  mi  smeje,  oko  se  mi  rosi,  ko  vas  vidim  vse, 
kakor  ste,  pred  seboj ! Vso  dolino  šentflorjansko,  od 
izhoda  do  zahoda,  vse  njene  splošne  in  posebne 
čednosti ! . . . Kje  je  kralj,  ki  je  ogledoval  na  dlani 
svoje  kraljestvo?  Kje  rodoljub,  ki  je  z enim  samim 
pogledom  objel  domovino?  In  ki  jo  je  z enim  samim 
pogledom  spoznal?  O,  bogat  blagoslov  me  je 
oblagodaril  ! . . . Jacinta,  pozdravi  jih ! . . . 

(Pozdravljata  po  vrsti.) 

Peter  (županu}.  Gospod  župan ! Konec  vseh 
bridkosti,  konec  vseh  zamer ! Bodiva  kakor  brat  in 
brat,  kakor  rodoljub  in  rodoljub  ! Jasno  bodi  nebo 
nad  nama  ! (Objame  ga.) 

Župan.  Bodi ! 

Jacinta  (ki  ji  je  župan  poljubil  roko).  Pozdrav- 
ljeni ! 

Peter  (dacarju).  O,  dacar,  vseh  čednosti  začetek ! 
Skoro  sem  že  mislil,  da  boš  krohotaje  vrgel  pod 
mizo  moje  povabilo.  Ampak  tvoje  srce  je  blago  in 
vseobzirno  . . . 

Jacinta.  Pozdravljen ! 

Dacar.  O,  tisto  Že!  (Poljubi  Jacinti  roko.) 

Dacarka.  Kam  pa  si  gledal? 

5* 


Dacar.  Nikamor. 

Peter  (županji).  O milostiva!  O botrica! 

Župan  (pogleda  čudno).  Kaj? 

Peter  (dacarki).  Pozdravljena ! O ta  lepota  — 
dacar,  kje,  odkod? 

Dacarka.  O,  saj  ni  res  ! 

Peter.  Pa  naj  ne  bo ! — In  zdaj,  učitelj 
S viligoj,  ne  zameri,  da  pozdravim  tebe,  ne  zameri, 
da  te  pozdravim  tako  pozno ! Ti  dišeči  cvet,  ti 
čednost  doline  šentflorjanske  ! 

Jacint  a.  Pozdravi^ji! 

Peter.  Zmirom  me  je  bilo  sram,  nerodno  mi 
je  bilo  zmirom,  kadar  sem  te  videl,  učitelj  Sviligoj ! 
Globoko  sem  čutil  v srcu,  da  sva  si  navsezadnje 
ljubezniva  tovariša,  da  obadva  ljubiva  to  domovino, 
ti  na  izhodu,  jaz  na  zahodu,  ti  tod,  jaz  ondod,  in 
da  je  najboljše,  če  se  nikoli  ne  srečava.  ...  Pa 
sem  te  srečal,  Bog  je  hotel,  in  sem  videl,  da  imaš 
naočnike,  da  slabo  vidiš  in-  blago  misliš  in  da  se  ti 
kolena  tresejo  ! — Pozdravljen  ! — 

Učitelj  (udano  in  slovesno).  Tudi  ta  noč  bo  minila. 
Bodi  tvoja  misel  poštena  ali  nepoštena:  pozdravljen! 
(Poljubi  Jacinti  roko.) 

(Zlodej  odpre  nastežaj  vrata  na  verando.) 

Zlodej  (zakliče).  Prižgane  so  baklje!  Mize  po- 
grnjene ! 

Peter.  Topel  je  mrak,  ljubi  moji  svatje,  zvezde 
že  sijejo,  kmalu  vzide  mesec,  rože  diše  na  vrtu. 
Lepo  vas  vabim  v ta  sladki  večer  ! 

(Gostje  vsi  po  vrsti  na  verando,  Zlodej  tudi.) 

Peter  (Jacinti).  Daj,  da  bodo  veseli!  Zaslužili 
SO  pošteno  ! (Jacinta  na  verando.) 


Deseti  prizor. 

Peter  in  popotnik. 

Peter  (popotniku).  Ali  je  napreženo?  Vse  pri- 
pravljeno? 

Popotnik.  Vse,  gospod!  Ampak  zakaj  — 

Peter.  Ne  vprašuj,  kontrakta  se  drži!  — Tako 
ti  je  torej  zapovedano : stoj  na  straži,  glej  bistra  na 
pot!  Kadar  zagledaš  debeluha  tam  spodaj  in  svetilko 
v njegovi  roki  — priteči  ter  naznani! 

Popotnik.  Kdo  je  debeluh  ? 

Peter.  Ne  vprašuj,  kontrakta  se  drži ! — De- 
beluh je  postava.  Rejena  je  in  počasna,  zibala  se 
bo  v hrib,  kakor  kresnica  bo  opletala  svetilka  ob 
tolstem  bedru.  Tako  jo  boš  spoznal. 

Popotnik.  Gospod,  nikar  me  ne  tepite:  strah 
me  je  postave  ! 

Peter.  Sirota,  čemu  te  je  strah? 

Popotnik.  Krištof  Kobar  nisem,  ampak  kračo 
sem  ukradel  . . . spotoma,  ker  so  bile  duri  odprte 
in  ker  sem  bil  lačen. 

Peter.  Ne  jokaj,  sirota,  zaradi  krače!  Dvajset 
krač  je  v kleti,  tvoje  so,  povrni  jih ! 

Popotnik.  O gospod!  — Pa  kako  bo  meni, 
pa  kam  bom  jaz,  kadar  se  odpeljete  s to  lepo  gospo 
Jacinto  ? Joj  meni  v samoti ! 

Peter.  Cuj,  popotnik,  slovesno  besedo:  v tistem 
trenotku,  ko  se  odpeljem  s to  lepo  gospo  Jacinto, 
bo  tvoj  ta  grad  in  tvoja  vsa  dolina  šentflorjanska! 

Popotnik  (se  zgrudi  na  kolena).  O gospod ! 

Peter.  Vstani!  Narejeno  je  in  potrjeno!  Ampak 
pomni:  gospodar  ne  joka  in  ne  kleči!  Postavo 
čuj,  zapoved  in  pismo : ob  prvi  malodušni  besedi 
boš  popotnik,  kakor  si  bil  in  celo  dacar  bo  tvoj 
gospod! 


Enajsti  prizor. 

Prejšnji;  cerkovnik  pride  prihuljen  od  desne. 

Peter.  Pozdravljen!  — Tako  pozno,  cerkovnik, 
tako  pozno,  pobožnost  doline  šentflorjanske?  Kje  pa 
je  župnik,  kaj  menca? 

Cerkovnik.  Prizanesite!  Obolel  je, 

Peter.  Kako,  obolel?  Kako  se  je  predrznil,  da 
je  obolel? 

Cerkovnik.  Od  žalosti  in  od  sramu. 

Peter.  Pa  mu  bodi  milost  ob  tej  veseli 
uri!  Kadar  se  povrneš,  reci,  da  nič  ne  zamerim! 
(Iztegne  roko.)  Na  verandi  je  pohušanje!  (Cerkovnik  od- 
ide na  verando.)  Na  stražo,  sirota!  (Odide  za  cerkov- 
nikom na  verando ; tam  žvenket  kozarcev,  smeh  in  glasen 
razgovor.) 


Dvanajsti  prizor. 

Popotnik  sam;  potem  Zlodej. 

Popotnik.  Ves  grad  in  vsa  dolina  šentflorjan- 
ska! . . . Glej,  zdaj,  ko  mi  je  postlan  paradiž,  zdaj 
bi  rajši  romal!  (Gre  proti  durim  na  levi.) 

Zlodej  (z  verande).  Popotnik! 

Popotnik  (odmahne  z obema  rokama).  Nič!  S teboj 
ne  govorim,  prepovedano  je! 

Zlodej.  Tak  pamet!  Eno  samo  besedo!  Ali 
si,  ali  nisi? 

Popotnik  (odmahne).  Nisem! 

Zlodej.  Postoj,  v imenu  zlodeja!  — Zastonj  te 
ni  zasužnil  — čemu  te  je  zasužnil?  Glas  iz  grla, 
zlodej  ukazuje! 


Trinajsti  prizor. 

Prejšnji;  Peter  z verande. 

Peter.  Kaj  trepeče-š,  gospodar,  sirota,  kaj  čepiš? 
Na  stražo!  (Popotnik  izgine  na  levo.)  O,  prijatelj  moj 
ljubi  podzemski,  cenjeni  moj  Konkordat  — za 
hrbtom  mi  delaš  kupčije?  Kaj  je  pozabljen  najin 
kontrakt? 

Zlodej.  Ne  zameri!  Vprašal  sem  ga  — 

Peter.  O vremenu!  — Meni  pa  se  zdi,  ljubi 
moj  Konkordat,  da  mi  že  nekoliko  preseda  tvoja 
družba!  Kako  je  bilo  zmenjeno  in  zapisano?  Položim 
ti  pod  noge  to  dolino  šentflorjansko,  vso  pohujšano, 
kakor  je  — pa  mir  besedi!  Ti  si  pa  siten,  opletaš 
se  mi  okoli  nog,  krmežljava,  kopitonoga  nezaupnost, 
da  se  te  drugače  ne  bom  iznebil,  kakor  z bičem!  — 
Kaj  si  lazil  za  tistim  siromakom,  za  nebogljencem, 
ki  ti  ničesar  storil  ni? 

Zlodej.  Saj  nisem  lazil  za  njim!  — Pa  le  pra- 
vičen bodi  in  reci,  če  ni  res,  da  me  slepariš,  kakor 
bebca! 

Peter.  Če  si  bebec,  zakaj  bi  te  ne  sleparil? 
Ne  bil  bi  greh!  — In  kaj  me  briga?  Kaj  izprašuješ? 
Če  se  je  zgodila  krivica,  jo  sam  razodeni  in  jo  sam 
kaznuj,  tvoja  stvar  je!  — Lepa  reč:  zlodej  moleduje 
za  dobroto  in  milost! 

Zlodej.  Nič  ne  moledujem!  Pa  kako  se  je 

zgodilo,  da  sem  nenadoma  hlapec,  ko  sem  bil  gospo- 
dar? Da  sem  ukanjen,  ko  sem  bil  slepar? 

Peter.  Slepar? 

Zlodej.  Ne  slepar!  Zaletelo  se  mi  je!  — Sirota 
iz  doline  šentflorjanske  je  podpisala  — 

Peter.  Je  podpisala! 

Zlodej.  Da  privleče  na  vrvi  to  dolino  šent- 
florjansko — 

Peter.  Da  jo  privleče! 

Zlodej.  In  samo  sebe  najpoprej!  — Mi  pa 
nismo  ne  pogledali  in  ne  premislili  . . . razodeni, 
Peter,  in  prisezi : ali  si  ti  sirota  iz  doline  šentflor- 
janske, ali  nisi?  Ali  smo  te  redili  po  zasluženju,  ali 
zastonj  ? 

Peter.  Redili  ? 

Zlodej.  Ne  očitam  — ‘ ampak  v kontraktu  je 
bilo  prijetno  življenje! 

Peter.  Kaj?  To  življenje,  da  je  bilo  prijetno? 
Med  bebce  me  pahneš  in  grešnike  — pa  lepo  živ- 
ljenje? 

Zlodej  (preplašen).  In  grad  ? 

Peter.  Le  povrni  se,  zlodej,  s smradom  svojim, 
odkoder  si  prišel!  Poznal  sem  lepše  življenje,  predno 
sva  napisala  kontrakt ; v kolibi  sem  boljše  spal  nego 
v gradu,  boljše  za  plotom  nego  na  postelji!  — Pekel 
je  čedalje  bolj  dolgočasen  in  bebast;  zapišem  se 
nebesom! 

Zlodej.  Zmerjal  si,  ampak  odgovoril  nisi : 
kdo  si? 

Peter.  Ker  si  tolik  siromak,  ti  obljubim:  še  nocoj 
me  boš  spoznal ! 

Zlodej  (zamišljen).  Strah  me  je  in  sram  ! 


Štirinajsti  prizor. 

Prejšnji ; v plašč  zavita,  vesela  v obraz,  sanjajoča  v očeh, 
pride  Jacinta  z verande. 


Jacinta.  Kje  si?  Poljubi  me,  da  mi  bo  vroče! 
Hladno  je  že  zunaj  in  pijani  so ; in  tudi  jaz  sem 
pijana ! 

Peter.  Služi,  hlapec,  služi  gostom ! (Zlodej  na 
verando.) 

Jacinta.  Res,  pijana  sem,  vse  luči  so  v mojih 
očeh  ! 

Peter.  Vse  svetle  luči,  vidim  jih  ! 

Jacinta.  In  rada  bi,  Peter,  rada  bi  . . . rada  bi 
se  zdaj  vozila  z jadernim  jadernim  vozom  preko  široke 
široke  ravni  ...  in  nebo  bi  sijalo  visoko  visoko  . . . 
in  zvezde  bi  padale  . . . padale  v moje  naročje  ! . . . 

Peter.  Gonila  bova,  ljubica,  še  to  noč 
in  še  to  uro  po  široki  ravni, 
čez  hribe  in  doline  in  vode. 

Četvero  vrancev  je  napreženih. 

Jacinta.  Pojdiva ! — Dragi,  spala  bi  in  v spanju 
plesala  ...  Ali  je  za  obadva 
prostora?  . . . Rada  bi  mehko  ležala 
in  gledala  v nebo  in  v bele  zvezde, 
ki  bi  mi  gorke  padale  v naročje. 

Z levico  bi  držala  ti  desnico, 
z desnico  pa  bi  te  objemala. 

Peter.  Trenotek  še  . . . koleno  ob  kolenu 
in  roka  v roki,  srce  do  srca ! . . . 


Petnajsti  prizor. 

Peter  in  Jacinta ; gostje  prihajajo  z verande. 

* 

Dacar  (pride  z verande  pijan,  s kozarcem  v roki). 
Pa  zakaj,  gospa  Jacinta,  pa  zakaj  odtod? 

Dacarka  (za  njim).  Tega  nikar  ne  ! Tega  nikoli 
ne ! Pod  njenim  stolom  je  sedel  in  je  žvižgal  in 
mižal  in  si  je  mislil  bogvekaj ! 

Župan  (z  verande).  Gospa  Jacinta,  kod  in  kam? 
Vsa  srca  so  stopljena  ! 

Županja  (za  njim).  Tega  pa  ne ! Nikoli  ne ! Na 
stara  leta  pleše ! 

Štacunar  (z  verande).  Gospa  Jacinta,  kam  in 
kod?  Se  srce  moje  z vami  ! 

Štacunarka.  Za  to  besedo  se  boš  postil  sedem 
dni  in  sedem  noči ! 

(Vsi  gostje  se  povrnejo.) 

\ 

Šestnajsti  prizor. 

Prejšnji. 

Peter.  Hlapec,  hišnik,  spoznaj  svoj  posel ! 

Zlodej.  Pogrnjeno  je  ! 

Peter  (gostom).  Hladno  je  že  na  verandi,  mesec 
je  že  vstal.  Svatje  ljubi,  izpijmo  v izbi  poslednji 
kozarec,  pozdravimo  se  poslednjikrat ! 

Vsi.  Poslednjikrat? 

Peter.  Ker  pozna  je  noč  ! (Svatje  sedajo.)  In  ker 
je  noč  pozna,  bodimo  veseli  ! Odpustimo,  kar  je 

odpuščanja  vredno,  pozabimo,  kar  je  vredno  po- 
zabljenja. In  pijmo  ! (Vzdigne  kozarec) 

Vsi  (vzdignejo  kozarce.)  Ženin  in  nevesta  ! 

Peter.  Tudi  meni  je  blago  ob  tej  uri,  Jacinta: 
romar  je  zaduhal  cesto  ! Zapleši,  Jacinta  ! 

Jacinta  (vrže  plašč  pred  Petra).  Zvezde  bi  padale 
name,  jaz  bi  plavala  k njim  ! 

Peter  (Zlodeju).  Gosli ! 

Zlodej  (vzame  gosli,  ki  mu  jih  da  služabnik).  Ponižaj 
me,  kakor  se  ti  zdi ; prišel  bo  čas  ! 

(Zlodej  igra  na  gosli ; Jacinta  pleše.) 


(Ko  dopleše  Jacinta :) 

Županja  (županu).  Kaj  si  rekel? 

Zupan.  Pijem  ! (Izprazne  kozarec.) 

Dacarka  ^dacarju).  Kam  si  gledal? 

Dacar.  V kozarec ! (Izpije.) 

Štacunarka.  Kaj  si  brcal? 

Štacunar.  Od  žeje.  (Izpije.) 

Ekspeditorica.  Ali  se  vam  je  kolcalo,  učitelj 
Sviligoj  ? 

Učitelj.  Od  bridkosti  in  premišljevanja.  (Pije.) 


:* 

Jacinta  (sede  na  nizko  klopico,  glavo  položi  Petru  v 
naročje).  Spala  bi  . . , v jadernem  vozu  pod  zvezdami 
bi  spala  ! 

(Vsi  pijo  in  so  že  zabuhli  v obraz.) 

Dacar  (poje  nečedno). 

Ljub’ca  moja,  kaj  si  taka, 

da  ti  je  vsaka  noč  prekratka  . . . 

Učitelj  (vstane).  Gospoda ! Svatje ! Rodoljubi ! 
Mislili  smo  — plahi,  malodušni ! — da  je  prišlo 
pohujšanje  v dolino  šentflorjansko  ! In  glejte,  kesajte 
se,  odprite  oči  nastežaj : saj  ni  prišlo  pohujšanje, 
prišla  je  lepota  in  z njo  veselo  spoznanje  ! Ni  nam 
pokazal  srca  na  dlani,  komaj  da  je  prestopil  prag  — 
tako  delajo  hinavci  in  razbojniki!  Počasi  le  smo  ga 
spoznavali,  po  mnogih  bridkostih  in  izkušnjavah  smo 
ga  spoznali ! Zdaj,  ko  je  pred  nami  velik  in  svetal, 
ga  prosimo  odpuščanja  za  vse  svoje  hude  misli  in 
tajne  očitke!  — Glejte  in  občudujte  božja  pota:  na 
tako  čuden  način  nam  je  bil  poslan  in  razodet  rodo- 
ljub, ki  je  po  vseh  svojih  mnogoštevilnih  čednostih 
in  lastnostih  ustvarjen  za  našega  vodnika  in  prvo- 
boritelja ! Izpregledali  smo,  odkrite  so  nam  nenadoma 
vse  njegove  zasluge  za  našo  znanost  in  umetnost, 
za  literaturo  in  politiko  kakor  tudi  za  napredek  na 
gospodarskem  polju  — 

Zlodej.  Na  gospodarskem  polju  — res ! 

Učitelj.  In  za  domovino  sploh ! Posebno  pa 
še  moram  povdarjati,  da  je  graščak  Peter,  naš 
nadvse  zaslužni  rodoljub,  navdušen  za  narodno  slogo 
in  za  vse  druge  svetinje,  ter  da  nam  je  tudi  v tem 
oziru  vzgled  in  luč ! — O svatje ! Kaj  pa  bi  rekel 
o prečudežni  nevesti  njegovi,  o prelepi  gospej  Jacinti, 
o tej  devici  brez  primere?  Jezik,  miruj;  molči, 
beseda!  — Svatje:  vse  hude  misli  pod  pepel  in  prah, 
zlohotne  sumnje  v bežni  veter!  Poklonimo  se  jima, 
nevesti  in  ženinu ! 

(Vzdignejo,  trčijo,  pijo.) 

Peter.  Zahvalim  te,  učitelj  Sviligoj,  za  prelepe 
besede,  vse  vas  zahvalim,  svatje  in  rodoljubi,  za 
toliko  ljubezni!  Toda  glejte,  pozna  je  že  noč  in 
kljub  bakljam  in  lestencem  sijejo  že  zvezde  v ta 
veseli  hram.  Mudi  se  nama  na  veličastno  pot,  na 
cesto  vriskanja  in  vseh  sladkosti.  Vi  pa  se  radujte, 
kakor  se  svatom  spodobi:  moj  dom  je  vaš  dom! 

Dacar  (s  pijanim  smehom).  Tisto  je  že  res : tvoj 
dom  je  naš  dom  . . . naši  grehi  so  ga  sezidali ! 

Vsi.  Molči,  sova! 

Popotnik  (plane  od  leve).  Postava  se  ziblje,  sve- 
tilka ob  bedru ! 

Peter  (ogrne  Jacinto). 

Na  voz,  Jacinta!  Po  široki  ravni 

čez  hribe  in  doline  in  vode! 

Jacinta.  Z levico  ti  bom  stiskala  desnico, 
z desnico  pa  te  bom  objemala! 

(Peter  in  Jacinta  na  verando;  od  zunaj  se  čuje  bič  voznikov 
in  prhanje  konj ; voz  oddrdra.) 


Sedemnajsti  prizor. 

Prejšnji  brez  Petra  in  Jacinte ; potem  debel  človek. 
Zlodej.  Kam? 

Vsi  (v  nenadnem  strahu).  Kam? 

Zlodej.  Ni  bil ! 

Vsi.  Kdo  je  bil? 

(Duri  na  desni  se  nastežaj  odpro ; v dvorano  stopi  debe) 
človek,  vaškemu  policistu  podoben,  sabljo  ob  strani,  svetilko 
v roki.) 

Debeli  človek.  V imenu  postave  vprašam,  če 
se  ne  skriva  tod  Krištof  Kobar,  tat,  umetnik,  kontra- 
bandar  in  razbojnik? 

Vsi  (molče  okameneli). 

Debeli  človek.  Kdo  izmed  vas,  vprašam,  je 
Krištof  Kobar,  tat,  umetnik,  kontrabandar  in  raz- 
bojnik, ki  se  je  priklatil  v dolino  šentflorjansko,  da 
jo  pohujša? 

l;  (Vsi,  debeli  človek  tudi,  se  ozro  na  popotnika.) 

fr 

Popotnik  (ves  ubog  in  klavern).  Kako  bom  umet- 
nik, kako  bom  razbojnik?  Sirota  sem  iz  doline  šent- 
florjanske ; Mojzes,  pod  vrbo  skrit. 

Vsi  (v  grozi).  Kdo? 

Popotnik.  Nikar  me  ne  tepite ! Krištof  Kobar 
se  je  odpeljal  z nevesto  . . . 

Zlodej.  Hudiča  samega  je  ukanil!  (Plane  skokoma 
na  verando  in  izgine  smrdeč.) 

Vsi  (zakriče  od  groze).  Zlodej  sam! 

Dacar  (popotniku).  Samo  tale  spetka  je  kriva,  ta 
reva  jokava! 

Popotnik.  Saj  nisem  kriv,  saj  grem  na  pot ! 
(Zbeži  na  verando.) 

Vsi.  Samo  ta  je  kriv!  (Okrenejo  se  za  njim.) 


Osemnajsti  prizor. 

Prejšnji  brez  Zlodeja  in  Popotnika. 

Župan.  Stojte,  rodoljubi  iz  doline  šentflorjanske! 
Ne  prenaglite  se,  poslušajte  resno  besedo!  — Veliko 
pohujšanje  je  prišlo  v dolino  šentflorjansko,  velika 
sramota  je  prišla  nadnjo!  Zlodej  sam  je  prišel  med 
nas  in  se  je  izdal  za  krščenega  človeka,  z njim  pa 
je  prišel  največji  razbojnik  današnjih  časov,  imenitni 
Krištof  Kobar.  Ampak  vse  to  ni  pomagalo  nič,  ne- 
omajana  in  neomajna  je  ostala  čednost  doline  šent- 
florjanske ! 

Dacar.  Resnično ! 

Župan.  Pri  tebi,  dacar,  ni  bilo  kaj  omajati!  — 
Zvesta  in  neoskrunjena  je  naša  rodoljubnost  in  taka 
ostane  na  vekomaj.  S sramoto  oblita  in  zasmehom 
našim  sta  pobegnila  zlodej  in  razbojnik,  je  pobegnil 
za  njima  tudi  tisti  repek,  sirota  imenovan ! Mi  pa 
ostanemo  — zmagovalci  na  bojnem  polju;  čisto 
vihra  nad  nami  bandero  doline  šentflorjanske.  In 
pod  tem  banderom  zapojmo,  pohujšanju  vkljub!  . . . 
Vsi  (se  vstopijo  v vrsto  in  zapojo  šolsko  pesem). 

Alojzi  sveti,  cvet  mladosti, 
izgled  prelepi  nam  si  ti ; 
poslušaš  pazno  nauk  svetosti, 
pobožno  te  ga  mat’  uči  . . . 


■3Q 

Od  istega  pisatelja  je  izšlo  v moji 
založbi: 

EROTIKA.  Nova  izdaja.  8°.  Str.  104.  1902.  Bros. 

K 2* — , eleg.  vez.  K 3'20,  po  pošti  10  h več. 
VINJETE.  Vel.  8°.  Str.  328.  1899.  Cena  broš.  K 3*60, 
eleg.  vez.  K 4'60,  po  pošti  20  h več. 

JAKOB  RUDA.  Drama.  8°.  Str.  104.  1900.  Br.  K T20, 
po  pošti  K 1*30. 

ZA  NARODOV  BLAGOR.  Komedija.  8°.  Str.  132. 1901. 

Broš.  K 2* — , eleg.  vez.  K 3* — , po  pošti  20  h več. 
KNJIGA  ZA  LAHKOMISELNE  LJUDI.  Vel.  8°.  Str. 
192.  1901.  Broš.  K 250,  eleg.  vez.  K 3*50,  po 
pošti  20  h več. 

KRALJ  NA  BETAJNOVI.  Drama.  8°.  Str.  88.  1902. 

Broš.  K 2* — po  pošti  K 2T0. 

HIŠA  MARIJE  POMOČNICE.  8°.  Str.  160.  1904.  Broš. 

K 2* — , eleg.  vez.  K 3*50,  po  pošti  20  h več. 
GOSPA  JUDIT.  Vel.  8°.  Str.  134.  19QTJ3roš.  K 2*-, 
eleg.  vez.  K 3’20,  po  pošti  10  h več. 

NINA.  8°.  Str.  152.  1906.  Broš.  K 2*—,  eleg.  vez. 

K 3-50,  po  pošti  20  h več. 

KRPANOVA  KOBILA.  Okraske  in  karikaturo  avtor- 
jevo narisal  H.  Smrekar.  Vel.  8°.  Str.  232.  1907. 
Broš.  K 4* — , v izv.  platnicah  K 5‘50,  po  pošti 
30  h več. 

HLAPEC  JERNEJ  IN  NJEGOVA  PRAVICA.  Vel.  8°. 
Str.  96.  1907.  Broš.  K T40,  izvir.  vez.  K 2* — , 
po  pošti  10  h več. 

L.  SCHWENTNER 


ZALOŽNIK  IN  KNJIGOTRŽEC  V LJUBLJANI. 

TISEK  J.  BLASNIKA  NASLEDNIKOV  V LJUBLJANI. 

